Jehová Diosan Qhanañchirinakapan Oraqpachan Jilïr Irpirinakan qellqanitapa | Diosan Reinopa\nDiosan Reinopat yatiyiri munat jilat kullaka:\nKHÄ 1914 maran octubre phajjsit 2 uru saraqkäna uka viernes alwajj kunas pasäna uk amtañäni. Brooklyn (Nueva York) markan Betel utajj utjki ukansa irnaqtʼkasma ukham amuytʼasim. Jumajj juntʼüm umtʼasiñatakiw uka alwajj kawkhantï sapa alwajj qontʼasirïkta uka cheqan Charles Russell jilatan puriniñap suyasktajja. Ukhamaruw Russell jilatajj comedorar mantani ukat mä rat saytʼasajja, “taqenitakis aski alwakïpan” sasin betelitanakar kusisit chuymamp arunti. Cheqas sapüruw jupajj ukham aruntasirïna. Kawkhantï sapa alwajj qontʼasirïki uka cheqar janïr qontʼaskasajja, ampar tʼajjllirtʼasajj akham sasaw yatiyi: “Markanakar churaskäna uka tiempojj tukusjjewa; reyinakan apnaqañ urunakapas tukusjjarakiwa” sasa. ¡Walja tiempow uk suyawaytajja! Ukatwa mayni betelitanakjam kusisit jikjjatasisajj wal tʼajjllirtʼaraktajja.\nUka urut jichhakamajj walja maranakaw pasawayjje. ¿Kunsa Diosan Reinopajj uka tiempot jichhakam lurawayi? Jehová Diosajj Reinop toqew servirinakapar qʼomachawayi ukat wakichtʼawayi. Amtañäni, 1914 maranjja mä qawqha waranqa jilat kullakanakakiw utjäna, jichhajj niya 8 millón jilat kullakanakaw utj-jje. Diosajj markapar sum wakichtʼawayki ukajja, ¿kunjamsa jumar yanaptʼawaytam?\nJilat kullakanakar walja kutiw akham sir istʼtanjja: “Jehová Diosan alajjpachankir carropajj jan saytʼasaw jankʼak saraski” sasa. Ukham sasajj janiw pantjasipkiti. Cheqas kunjamtï aka libron uñjkañänejja, 1914 maratwa Diosan alajjpachankir carropajja, mä arunjja, Jehová Diosan markapajj jankʼak jan saytʼas sarantaski. Diosan Reinopat yatiyirinakajja, kunayman toqetwa suma yatiyäwinak aka Oraqpachan yatiyawayapjje. Ukanakat mä qawqhajj akanakawa, periodiconakampi, peliculanakampi, yatiyañatak tarjetanakampi, gramofononakampi, radiompi ukat jachʼa cartelanakampi. Jichhürunakansa, Internet toqew yatiyasipkaraki.\nJehová Diosajja, 670 jila arunakaru Bibliat apstʼat qellqatanak apsuñataki ukat ukanak jaqenakar qollqe jan mayisin churañatakiw yanaptʼaskistu. Maysa toqetjja, pisin jakasipki ukat jila qollqenïpki uka markanakanwa walja jilat kullakanakajj Tantachasiñ Utanaka ukat sucursalanak lurañan yanaptʼasipki. Ukat wali munasiri yaqhep jilat kullakanakajja, jankʼakiw jan waltʼäwin uñjasipki uka cristianonakar yanaptʼir sarapjje, ukhamatwa ‘llakisiñan mä jiljam chuymachtʼasirïpjjatap’ uñachtʼayapjje (Pro. 17:17).\nAwisajj tatakuranaka ukat yaqha ukham jan wali jaqenakaw ‘leyin sutipjjarojj’ jan walinak lurañ munapjjestäna. Ukampis amtanakapajj janiw phoqasiwaykiti, antisas ‘qhespiyasiñ yatiyäwinak jukʼamp’ yatiyasiñapatakiw yanaptʼawayi. Ukanak yatisajj jukʼampiw Jehová Diosar confiyastanjja (Sal. 94:20; Fili. 1:12).\nJesucristor nanakjam serviri ‘utankirinaka’, jumanakamp chika Diosatak irnaqtʼañajj wali askipuniwa. Wal munasipjjsma, uk janipun armapjjamti. Aka libro liytʼañajja, kuntï jumanakajj Jehová Diosat katoqawayapkta uk wali askit uñjapjjañamataki yanaptʼapjjeristam, ukwa Diosar taqe chuymanakajamp oracionan mayipjjta (Mat. 24:45, MT).\nWali munasiñampiw aruntanipjjsma,\nJehová Diosan Qhanañchirinakapan Oraqpachan Jilïr Irpirinakapa


Mayninakar yanaptʼasaw Diosar yupaycharaktanjja | Diosan Reinopa\nMayninakar yanaptʼasaw Diosar yupaycharaktanjja\nJan waltʼäwinwa cristianonakajj munasirïpjjatap uñachtʼayapjje\n1, 2. 1) ¿Kuna jan walinsa Judeankir cristianonakajj uñjasipjjäna? 2) Judeankirinakajja, ¿kuna yanaptʼanaksa yaqha markankir cristianonakat katoqapjjäna?\nJUDEA markanjja, machʼaw 46 maran utjäna. Mä jukʼa manqʼa alañatakis walja qollqew munasïna, ukat ukan jakasir cristianonakajj janiw ukanak alañatakejj qollqenïpkänti. Ukatwa ‘manqʼatjam jiwjjañäni’ sasin amuyapjjpachäna. Ukampis Jehová Diosaw jupanakar yanaptʼäna, ukhakamajja, janiw cristianonakajj Diosan yanaptʼap ukhampun uñjapkänti. ¿Kunas paspachäna?\n2 Jerusalén ukat Judea markankir jilat kullakanakat sinttʼasisaw Antioquía (Siria) cheqankiri ukat yaqha markankir cristianonakajja, yanaptʼañatak qollqe ukat yaqha yanaptʼanak apthapipjjäna. Ukat uka yanaptʼanak Jerusalén markankir irpir chuymaninakar apayañatakejja, Bernabé ukat Saulo sat confiykañ chachanakaruw ajllipjjäna (Hechos 11:27-30 ukat 12:25 liytʼañataki). Antioquía markankir jilat kullakanakat yanaptʼanak katoqasajja, wali kusisitaw Judea markankir cristianonakajj jikjjatasipjjpachäna.\n3. 1) Jichhürunakanjja, ¿kunjamsa cristianonakajj Antioquía markankir cristianonakat yateqasipjje? Uk mä uñachtʼäwimp qhanañchtʼam. (“ Jilat kullakanakaruw yanaptʼasïna” siski uka recuadro uñjjattʼäta.) 2) ¿Kuna jisktʼanakarus qhanañchaskañäni?\n3 Ukat ukhampuniw kunjamsa mä cheqankir cristianonakajj yaqha cheqankir cristianonakar yanaptʼapjjäna ukajj Qollan Qellqatanakan qellqtʼat uñsti. Jichhürunakanjja, Antioquía markankir cristianonakat yateqasisaw jan waltʼäwin uñjasipki uka jilat kullakanakar jankʼak yanaptʼtanjja. * Cheqas ukham yanaptʼasaw Jehová Diosar yupaycharaktanjja. Kunatsa ukham sistan uk yatiñatakejj aka kimsa jisktʼanakwa qhanañchaskañäni: Jan waltʼäwin uñjasipki ukanakar yanaptʼañajja, ¿kunatsa Diosar serviñamp sasejja? ¿Kuna amtampis ukanakajj lurasi? Ukat ¿kunjamsa ukajj jiwasar yanaptʼarakistu?\nJan waltʼäwinakan uñjasipki ukanakar yanaptʼasaw Diosar yupaycharaktanjja\n4. Diosar serviñ toqetjja, ¿kunsa Pablojj Corintonkirinakar qhanañchäna?\n4 Corinto markankir jilat kullakanakar payïr carta apaykäna ukanjja, kunjamsa mä cristianojj Diosar serviñapa uka toqetwa Pablojj parläna. Ajllit cristianonakarus uka carta apaykchïnjja, ‘yaqha uwijanakjam’ uñtʼatäpki uka cristianonakas uka arunakarjamaw jichhürunakan sarnaqapjjarakispa (Juan 10:16). Pablon arunakaparjamajja, kunanak lurañas waktʼistu uk pä toqetwa amuytanjja: Maya, ‘Diosampi sumankthapiñ arunakwa loqtañasa’, mä arunjja, taqeniruw Diosat yatiyañasa ukat yatichañasaraki (2 Cor. 5:18-20; 1 Tim. 2:3-6). Paya, jan waltʼäwin uñjasipki uka jilat kullakanakasaruw yanaptʼañasa. Uka toqet parlkasajja, akham sasaw Pablojj säna: ‘Tatitun markapar yanaptʼapjjam’ sasa (2 Cor. 8:4). ‘Loqtaña’ ukat ‘yanaptʼaña’ siski uka arunakajja, diakonía siski uka griego arut jaqokipatawa, uka arojj mayninakar serviña sañwa muni. ¿Kunatsa uk yatiñasajj wakisi?\n5. Jan waltʼäwin uñjasipki ukanakar yanaptʼasaw Diosar serviraktanjja sasajja, ¿kunatsa Pablojj sispachäna?\n5 Diosan arunakap yatiyañasa ukat mayninakar yanaptʼañasa, kunja askisa uk qhanañchañatakejj mä arukwa Pablojj griego arun apnaqäna. Ukhamajja, jan waltʼäwin uñjasipki ukanakar yanaptʼasaw kuntï mä cristianojj phoqañapäki uk phoqaraktanjja. Pablojj nayratpachaw uka toqet akham sasin qhanañchjjäna: “Kunayman toqet serviñawa utjaraki, ukampis mä sapa Tatiturukiw sirvtanjja. Kunayman toqet lurañanakajj utjaraki, ukampis [...] mä sapa Ajayukiw luri” sasa (1 Cor. 12:4-6, 11). Cheqansa, taqe kunatï taman luraski ukajj ‘Diosar serviñawa’ (Rom. 12:1, 6-8). * Ukatwa Pablojj jilat kullakanakar yanaptʼañjja wali askit uñjpachäna (Rom. 15:25, 26).\n6. 1) Pablon arunakaparjamajja, ¿kunatsa jan waltʼäwin uñjasipki ukanakar yanaptʼañajj Diosar yupaychañampi sasispa? 2) Jan waltʼäwin uñjasipki uka jilat kullakanakarojj kunjamsa yanaptʼasi uk qhanañchtʼam. (“ Jan waltʼäwinakatak wakichtʼasiña” siski uka recuadro uñjjattʼäta.)\n6 Jan waltʼäwin uñjasipki ukanakar yanaptʼasaw Jehová Diosar yupaycharaktanjja sasin Corinto markankir cristianonakar qhanañchañatakejja, Pablojj akham sänwa: ‘Criston suma arunakaparu jaysapjjatap’ laykuw jan waltʼäwinakan uñjasipki ukanakar yanaptʼapjje sasa (2 Cor. 9:13). Mä arunjja, Criston yatichäwinakaparjam sarnaqañ munasaw Corinto markankir cristianonakajj jilat kullakanakapar yanaptʼapjjäna. Ukhamatwa Jehová Diosajj kunja ‘khuyapayasirisa’ uk uñachtʼayapjje, sasaw Pablojj säna (2 Cor. 9:14; 1 Ped. 4:10). Ukatwa yanaptʼa munapki ukat jan waltʼäwin uñjasipki uka jilat kullakanakat parlkasajja, Yatiyañataki junio 1, 1976 maran mistkäna uka revistajj akham säna: “Mayninakar yanaptʼañjja wali askitwa Jehová Diosasa ukat Jesusas uñjapjje, uk janipuniw armañasäkiti” sasa. Cheqansa, jan waltʼäwin uñjasipki ukanakar yanaptʼasaw Diosar serviraktanjja (Rom. 12:1, 7; 2 Cor. 8:7; Heb. 13:16).\nJan waltʼäwin uñjasipki ukanakarojj ¿kuna amtampis yanaptʼasi?\n7, 8. Nayraqatjja, ¿kuna amtampis jan waltʼäwin uñjasipki ukanakar yanaptʼtan?\n7 ¿Kuna amtampis jan waltʼäwin uñjasipki uka jilat kullakanakarojj yanaptʼtanjja? Corinto markankir jilat kullakanakar payïr cartap apaykäna ukanwa Pablojj uka toqet parläna (2 Corintios 9:11-15 liytʼañataki). Kunatsa jilat kullakanakar ‘yanaptʼañajj’ wakisi uk kimsa toqetwa Pablojj qhanañchäna. Ukwa jichhajj yatjjatañäni.\n8 Maya: jan waltʼäwin uñjasipki ukanakar yanaptʼasaw Jehová Diosar jachʼañchtanjja. 2 Corintios 9:11-15 tʼaqanakanjja, walja kutiw Pablojj jilat kullakanakar Jehová Diosat parläna. Jupajj akham sänwa: “Diosaruw yuspagarapjjaraki[ni]” ukat “Diosaruw jupanakarojj jukʼampi yuspagarayap[jjañäni]” sasa (11 ukat 12 tʼaqanaka). Jan waltʼäwin uñjasipki uka jilat kullakanakar yanaptʼasajja, kunjamsa cristianonakajj ‘Diosar yupaychapjje’ ukat ‘jachʼa khuyapayasiñapat’ jachʼañchapjje uka toqetwa Pablojj parlarakïna (13 ukat 14 tʼaqanaka). Ukat jan waltʼäwin uñjasipki ukanakar yanaptʼañat parlañ tukuyasajja, “¡yuspagaratäpan Diosajja!” sasaw jupajj sarakïna (15 tʼaqa; 1 Ped. 4:11).\n9. Jilat kullakanakasar yanaptʼir uñjapjjestu ukhajja, ¿kunsa yaqhep jaqenakajj amuyapjje? Mä uñachtʼäwimp uk qhanañchtʼam.\n9 Jichha tiemponjja, Jehová Diosan servirinakapajj apóstol Pabljamarakiw akham amuyapjje: ‘Jan waltʼäwinakan uñjasipki ukanakar yanaptʼasaw Diosar jachʼañchsna ukat yatichäwip sumätap uñachtʼaysna’ sasa (1 Cor. 10:31; Tito 2:10). Yaqhep jaqenakajja, jan walinakwa Jehová Diosatsa ukat servirinakapatsa amuyapjje. Ukampis kunapachatï jilat kullakanakar jaqe masipar yanaptʼir uñjapjje ukhajja, janiw ukham amuyjjapjjeti. Amuytʼañataki, mä warmejja akham sasaw uta punkupan mä letrero uchasïna: “Jehová Diosan Qhanañchirinakapa, jan aka punk leqtʼanipjjamti” sasa. 2005 maranjja, mä jachʼa thayaw markapan utanak qʼal tukjäna. Uka pasatatjja, kunjamsa utap jakʼan jilat kullakanakajj thayamp tukjat mä uta askichasipkäna ukwa uka warmejj uñjäna. Walja urunakaw jupanakar uñchʼukïna ukat mä urojja, akham sasaw jupanakar jakʼachasisajj jisktʼäna: ‘¿Khitinakäpjjtasa?’ sasa. Jehová Diosan Qhanañchirinakapäpjjatap yatisajj wal muspharäna. Ukat akham sänwa: “Jan sum yatisaw jumanakat jan wal amuyatätjja” sasa. Qhepatjja, punkupar letrero uchkäna uksa apaqjjänwa.\n10, 11. 1) ‘Jilat kullakanakasaruw kunanakatï wakiski ukanak jilarkir churtanjja’ sasajja, ¿kunatsa sissna? 2) Jan waltʼäwin uñjasipki ukanakar yanaptʼir jilat kullakanakatakejja, ¿kuna folletos utji? (“ Jan waltʼäwinakan yanaptʼir jilat kullakanakatak folleto” siski uka recuadro uñjjattʼäta.)\n10 Paya: Jilat kullakanakaruw kunanakatï wakiski ukanakajj jilarkir churasi (2 Cor. 9:12a). Llakinakan uñjasipki uka jilat kullakanakasaruw yanaptʼaña ukat chuymachtʼañ wal muntanjja. ¿Kunatsa? Diosan servirinakapjamajja, ‘mä sapa cuerpor tukutakïtanwa’, ukhamajj ‘cuerposan mayawjatejj tʼaqheschi ukhajja, taqpachanirakiw tʼaqhestanjja’ (1 Cor. 12:20, 26). Cheqansa, sinttʼasiri ukat munasirïpjjatap laykuw walja jilat kullakanakajja, lurañanakap jaytasa ukat herramientanakap apjjarusisajj jan waltʼäwin uñjasipki uka jilat kullakanakar yanaptʼir sarapjje (Sant. 2:15, 16). Amuytʼañataki, 2011 maranjja, umaw qotat mistunisin Japón markan jan waltʼäwinak utjayäna. Ukatwa Estados Unidos markankir sucursalajja, uka markan utjki uka Comités Regionales de Construcción gruponakan irnaqtʼir jilat kullakanakarojj mä cartan akham sasin jisktʼäna: ‘Tantachasiñ Utanaka wasitat saytʼayañatakejja, ¿wakichtʼat mä qawqha jilat kullakanakajj yanaptʼañ munapjjasmati?’ sasa. Mä qawqha semananak qhepatjja, niya 600 jilat kullakanakaw yanaptʼir sarañ munapjjatap yatiyapjjäna ukat ‘Japón markar avionat sarañatakejj nanakaw pasaje pagasipjjä’ sasaw sapjjarakïna. “Janiw ukhamäniw sapkayätti” sasaw Estados Unidos markankir sucursalajj säna. Ukat Japón markankir mä jilatajj yaqha markankir jilataru ‘¿kunatsa akar jutawayta?’ sasin jisktʼkäna ukhajja, jupajj akham sänwa: “Taqe jilat kullakanakajj mä cuerpokïtanwa, Japón markankir jilat kullakanakas uka taypinkapjjarakiwa. Ukatwa jumanakamp chik tʼaqhesipjjarakta” sasa. Yaqhep jilat kullakanakajja, jaqe masipar munasisa ukat jupanakar yanaptʼañ munasaw awisajj jakäwip aptʼasirjam yanaptʼawayapjje (1 Juan 3:16). *\nJILAT KULLAKANAKARUW YANAPTʼASÏNA\nSEPTIEMBRE 1945 maranwa Knorr jilatajja, Europa central sat cheqankiri jilat kullakanakar yanaptʼanak apayañataki yaqha jilat kullakanakar yatiyäna. Mä qawqha phajjsinak nayrakiw uka cheqanjja Payïr Jachʼa Chʼajjwäwejj tukuyäna.\nMä qawqha semananak qhepatjja, Canadá, Estados Unidos ukat yaqha markankir jilat kullakanakaw manqʼañanak apthapiñ qalltapjjäna, isinak ajllsupjjäna ukat ukanak apayañatak wakichtʼapjjäna. Enero, 1946 maratwa aka markankir jilat kullakanakarojj yanaptʼanak apayasïna: Alemania, Austria, Bélgica, Bulgaria, Checoslovaquia, China, Dinamarca, Filipinas, Finlandia, Francia, Grecia, Hungría, Inglaterra, Italia, Noruega, Países Bajos, Polonia ukat Rumania.\nJaniw uka marakejj yanaptʼanak apayaskänti. Pä mara chikatani, mä arunjja, agosto 1948 marakamaw uka markankir jilat kullakanakarojj kunayman yanaptʼanak apayasïna. Uka tiemponjja, niya 85.000 jilat kullakanakaw guerran tʼaqhesir cristianonakar yanaptʼapjjäna. Jupanakajj 300.000 kilo manqʼanaka, 450.000 kilo isinaka ukat 124.000 pares zapatonakwa uka cristianonakar apayapjjäna. 1949 maran mistkäna uka Yatiyañataki revistajj akham sänwa: “Jiwaskamajj kunja munasirïpjjtansa ukaw qhan uñjasïna. Cheqansa, Tatitur jachʼañchañatakiw jilat kullakanakajj taqe ukanak lurawayapjje. ‘Ukham yanaptʼasaw cheqpach Diosar servisipkakiñapatakejj mayni cristianonakar yanaptʼañäni’ sasaw jupanakajj amuyapjjäna. Jilat kullakanakapar yanaptʼañajja, jupanakatakejj wali askïnwa” sasa. Taqe ukanak lurasajja, Jehová Diosaruw jachʼañchasiwayi, jilat kullakanakaruw yanaptʼasiwayi ukat Oraqpachankir jilat kullakanakan jukʼamp mayachtʼatäpjjañapatakiw yanaptʼasirakïna.\n11 Jehová Diosar jan servirinakasa, kuntï Jehová Diosan Qhanañchirinakapajj lurapki uk wali askitwa uñjapjjaraki. Amuytʼañataki, 2013 maranwa Arkansas (Estados Unidos) markan mä jachʼa jan waltʼäwejj utjäna. Uka jan waltʼäwinjja, kunjamsa Jehová Diosan Qhanañchirinakapajj jilat kullakanakapar jankʼak yanaptʼapjjäna uk akham sasaw mä periodicojj yatiyäna: “Jehová Diosan Qhanañchirinakapajj suma wakichtʼatäpjjewa, ukatwa jan waltʼäwinak utjki ukhajj jankʼaki ukat yäpar sum yanaptʼapjje” sasa. Cheqas kunjamtï Pablojj siskänjja, kunanakatï munaski ukanak jilarkirwa jilat kullakanakasarojj churtanjja.\n12-14. 1) Jan waltʼäwin uñjasipki uka jilat kullakanakaru Diosar servisipkakiñapatak yanaptʼañajja, ¿kunatsa wali wakiskirejja? 2) Diosatak irnaqtʼaskakiñajj wali wakiskirïtapjja, ¿kunjamsa yaqhep jilat kullakanakajj qhanañchapjje?\n12 Kimsa: Jan waltʼäwin uñjasipki ukanakarojj Diosar servisipkakiñapatakiw yanaptʼtanjja. ¿Kunatsa ukajj wali wakiskirïpacha? Yanaptʼa katoqerinakajj Diosaruw wal yuspärapjje sasaw Pablojj säna (2 Cor. 9:12b). Cheqas yanaptʼa katoqapki uka jilat kullakanakajja, kunjamtï nayrajj Diosar servipkäna ukham wasitat servisaw Jupar yuspärapjjatap uñachtʼayapjjaspa (Fili. 1:10). 1946 maran mistkäna uka Yatiyañataki revistajj akham sänwa: ‘Kunapachatï yanaptʼa munapkäna uka jilat kullakanakajj qollqe ukat yaqha ukham yanaptʼanak katoqapjjäna ukhajja, Diosan arunakap yatiyañatakejj jukʼamp tiemponïpjjänwa ukat chʼamanïpjjarakïnwa. Ukatwa Pablojj ukham yanaptʼasiñap amtpachäna’ sasa. Jichhürunakanjja, uka pachpa amtampiw jilat kullakanakasarojj yanaptʼtanjja. Cheqas Diosat wasitat yatiyjjapjje ukhajja, janiw jaqe masiparuk chʼamañchtʼapkiti, jan ukasti, jupanak pachpaw chʼamañchtʼasipjjaraki (2 Corintios 1:3, 4 liytʼañataki).\n13 Ukwa yanaptʼa katoqawayapki uka jilat kullakanakajj uñjawayapjje. Cheqas uka yanaptʼanak katoqañaw Diosan arunakap yatiyasipkakiñapatakejj yanaptʼawayi ukat ukham yatisajj wali chʼamañchtʼataw jupanakajj jikjjatasipjjarakïna. Mä jilatajj akham sänwa: “Diosan arunakap yatiyir sarañaw familiajarojj wal yanaptʼawayi. Cheqas jaqe masisar yanaptʼañajja, jan sinti llakisiñatakiw yanaptʼawayapjjetu” sasa. Mä kullakajj akham sarakïnwa: “Diosatak jan tiempon irnaqañaw kuna jan waltʼäwinakatï utjkäna ukanakat jan sint lupʼiñatak yanaptʼawayitu. Chuymajan janiw kunar ajjsarañas utjkänti” sasa. Yaqha kullakajj akham sasaw arsurakïna: “Janiw taqpun lurirjamäpkayätti. Ukampis Diosan arunakap yatiyañaw kunatï jukʼamp wakiskirïki ukamp phoqañatakejj nayarusa ukat familiajarus yanaptʼawayapjjetu. Cheqas kunjamsa jutïr urunakan jakasiñäni uka toqet parlañajja, ‘Diosajj taqe kunwa machaqat lurani’ sasin jukʼamp confiyañatakiw yanaptʼapjjetäna” sasa.\n14 Maysa toqetjja, jan waltʼäwin uñjasipki uka jilat kullakanakajja, tantachäwinakar saraskakiñatakiw chʼamachasipjjañaparaki. Niya 60 marani Kiyoko sat kullakajja, markapan tsunami sat jan waltʼäwejj utjkäna ukhajj jan kunaniw uñjasïna. Uchatäkäna uka isipampikiw uka jan waltʼäwit qhespïna. Jupajj wali llakit jikjjatasisajj janiw jutïrit kuns suyjjänti. Ukampis mä irpir chuyman jilataw ‘autojanwa tantachäw apañäni’ sasin uka kullakar säna. Kiyoko sat kullakajj uka tantachäw amtasajj akham siwa: “Irpir chuymani jilatampi, warmipampi ukat mä kullakampiw auton qontʼasipjjayäta. Uka tantachäwejj janiw jachʼäkänti, ukampis jan waltʼäwinak utjkäna ukanakat armasiñatakiw yanaptʼitäna. Chuymajans sumakiw jikjjatasiyäta. Ukhaw tantachäwinakajj wal yanaptʼirïtap uñjawayta” sasa. Jan waltʼäwi pasatat kunjamsa tantachäwir sarasajj jikjjatasïna, uk akham sasaw yaqha kullakajj sarakïna: “Ukaw jan aynachtʼañatak yanaptʼawayitu” sasa (Rom. 1:11, 12; 12:12).\nJan waltʼäwin uñjasipki ukanakar yanaptʼañajj janiw inamayäkiti\n15, 16. 1) Mayninakar yanaptʼasajja, ¿kuna askinaksa Corinto markankir cristianonakasa ukat yaqha cheqankir cristianonakas katoqapjjäna? 2) Mayninakar yanaptʼasajja, ¿kuna askinaksa jiwasajj katoqaraksna?\n15 Yanaptʼirinakasa ukat yanaptʼa katoqerinakasa, kuna askinaksa katoqapjjaspa, ukwa Pablojj Corintonkir cristianonakar qhanañchäna. Jupajj akham sänwa: “Jupanakasti [mä arunjja, Jerusalén markan yanap katoqapkäna uka judío cristianonakajja,] jumanakatakejj taqe munasiñampiw Diosat mayipjjarakini, Diosajj jumanakar jachʼa khuyapayasiñap uñachtʼayatapata” sasa (2 Cor. 9:14). Cheqas Judea markankir cristianonakajja, Corinto markankir cristianonakat yanaptʼa katoqasaw jupanakataki ukat yaqha markankir cristianonakataki Diosat mayirapipjjäna, ukat jukʼampirakiw jupanakar munasipjjäna.\n16 Jan waltʼäwin uñjasipki ukanakar yanaptʼasajj kuna askinaksa jichhürunakan jikjjataraksna uka toqet parlkasajja, Yatiyañataki abril 15, 1946 maran mistkäna uka revistajj akham sänwa: “Diosar katuyat markankir yaqhep jilat kullakanakajj yaqha cheqankir jilat kullakanakar yanaptʼapjje ukhajja, Diosan servirinakapajj jukʼamp mayachtʼatäpjjewa” sasa. Jan waltʼäwin uñjasipki ukanakar yanaptʼir jilat kullakanakajja, uka arunakan cheqätapwa sum amuyapjje. Amuytʼañataki, mä markan umajj utanak apasjjäna uka jan waltʼäwin yanaptʼir mä irpir chuymanejj akham sänwa: “Ukan yanaptʼañaw jilat kullakanakar jukʼamp munasiñatak yanaptʼawayitu” sasa. Ukat yanaptʼa katoqer mä kullakajj akham sasaw qhanañcharaki: “Jilat kullakanakasan munasiñap uñjañajja, niyas Paraison jaksna ukhamwa amuyayitu” sasa (Proverbios 17:17 liytʼañataki).\n17. 1) Jan waltʼäwin uñjasipki uka jilat kullakanakajja, ¿kunjamsa Isaías 41:13 qellqatan phoqasitap uñjapjje? 2) Jan waltʼäwin uñjasirinakar yanaptʼtan ukhajja, ¿kunjamsa Jehová Diosar jachʼañchtan ukat jilat kullakanakasarus jukʼamp jakʼachasiraktan? (“ Oraqpachanwa jilat kullakanakarojj yanaptʼasi” siski uka recuadro uñjjattʼäta.)\n17 Kunapachatï jilat kullakanakajj jan waltʼäwinak utjki uka cheqar yanaptʼañatak puripki ukhajja, uka cheqan jakasir cristianonakajj Diosan aka arunakap cheqätapwa amuyapjje: “Naya, juman Tatitu Diosamaw, jumarojj amparat wayjjarsma, irparaksma; nayaw saraksma: ‘Jan ajjsaramti, nayaw yanapaskäma’” sasa (Isa. 41:13). Jan waltʼäwit qhespiri mä kullakajj akham sänwa: “Jan waltʼäwinakajj utjkäna ukhajja, jan yanaptʼirinjamaw amuyasiyäta. Ukampis Jehová Diosaw yanaptʼawayitu. Jilat kullakanakajj kunjamsa yanaptʼawayapjjetu uk sañatakejj janiw arunakajas utjkituti” sasa. Oraq khatatejj utjkäna uka markan jakasir pä irpir chuymanejja, kunjamsa tamanakapankir jilat kullakanakajj jikjjatasipjjäna uk akham sasaw qellqapjjäna: “Oraq khatatejj utjkäna ukhajj wali llakkañänwa, ukampis Jehová Diosaw jilat kullakanak toqejj yanaptʼawayapjjetu. ‘Jan waltʼäwin uñjasipki ukanakaruw jilat kullakanakajj yanaptʼapjje’ sasinwa qellqatanakan liytʼapjjerïta, ukampis jichhajj nanak pachpaw uk uñjawayapjjta” sasa.\nKUNSA JAKÄWIPAMP LURANI UK AMUYAÑATAKIW YANAPTʼAWAYI\nJAN waltʼäwin uñjasipki ukanakar yanaptʼañajja, ¿kunjamsa mä waynar yanaptʼaspa? Peter Johnson sat jilatajj 18 maranïkäna ukhaw jan waltʼäwin uñjasipki ukanakar yanaptʼañ qalltäna. Jupajj akham siwa: “Jilat kullakanakajj kunja kusisitas jikjjatasipjje uk uñjañasa ukat yanaptʼasajj kunja kusisitas maynejj jikjjatasiraki uk amuyañasa, chuymajaruw purtʼawayitu. Ukat jakäwijan Jehová Diosar jukʼamp serviñatakiw chʼamachtʼawayitu” sasa. Qhepatjja, Peter jilatajj precursorjama ukat Betel utanwa irnaqtʼjjäna. Ukatsti, Comité Regional de Construcción ukanwa irnaqtʼjjarakïna. Jichhajj akham siwa: “1974 maran jan waltʼäwin uñjasipki uka jilat kullakanakar yanaptʼañajja, kunsa jakäwijamp lurä uk amuyañatakiw yanaptʼawayitu” sasa. Wayn tawaqonaka, ¿janit Peter jilatat yateqasipkasma? Jan waltʼäwin uñjasipki ukanakar yanaptʼañajja, kunsa jakäwimamp lurapjjäta uk amuytʼañatakiw yanaptʼapjjeristam.\n18. Jan waltʼäwin uñjasipki ukanakar yanaptʼañatakejja, ¿kun lurañamas wakisispa? (“ Kunsa jakäwipamp lurani uk amuyañatakiw yanaptʼawayi” siski uka recuadro uñjjattʼäta.)\n18 ¿Jan waltʼäwin uñjasipki ukanakar yanaptʼañ munarakismati? Ukhamächi ukhajja, ak amtañamaw wakisi: jan waltʼäwinakan uñjasipki ukanakar yanaptʼir saririnakarojja, Tantachasiñ Utanak lurañan yanaptʼapki uka jilat kullakanak taypitwa ajllisi. Ukhamajj ukan irnaqtʼañatakejja, ¿janit irpir chuymaninakat mä solicitud maykasma? Jan waltʼäwin uñjasipki ukanakar yanaptʼiri wali experienciani mä irpir chuymanejj akham siwa: “Mä cheqantï jan waltʼäwejj utjchi ukhajja, yanaptʼañatak uttʼayatäpki (Comité de Socorro) uka jilatanakan satakiw uka cheqarojj sarañasa” sasa. Ukhamatwa ukankirinakarojj yäparu sum yanaptʼasispa.\n19. Jan waltʼäwin uñjasipki ukanakar yanaptʼañajja, ¿kunjamsa Jesusan cheqpach arkirinakapäpjjatas uñachtʼayi?\n19 “Maynit maynikama munasipjjam” sasaw Jesusajj säna. Cheqas jan waltʼäwinakan uñjasipki ukanakar yanaptʼasaw uka arunakarjam sarnaqatassa ukat Jesusan cheqpach arkirinakapäpjjatas uñachtʼaysna (Juan 13:34, 35). Walja jilat kullakanakaw Diosan Reinopamp apnaqatäpki ukanakar taqe chuym yanaptʼasajj Jehová Diosar jachʼañchasipki. Uk uñjañajj ¿janit jiwasatakejj wali askïki?\n^ tʼaqa 3 Kunjamsa jilat kullakanakasar yanaptʼtan uka toqetwa aka yatichäwin yatjjataskañäni. Ukampis walja kutiw jan cristianöpki ukanakajj uka yanaptʼanak katoqawayapjjaraki (Gál. 6:10).\n^ tʼaqa 5 ‘Irpir chuymaninakan yanapirinakapat’ parlañatakiw Pablojj diákonos siski uka aru apnaqäna, uka arojj waljaniruw uñtayi (1 Tim. 3:12, NM).\n^ tʼaqa 10 “Ayudamos a nuestra familia de creyentes de Bosnia” siski uka yatichäwi La Atalaya noviembre 1, 1994 maran mistkäna uka revistat 23 janata 27 janakam uñjjattʼäta.\nJan waltʼäwin uñjasirinakar yanaptʼasaw Diosar yupaycharaktanjja sasajja, ¿kunatsa sissna?\n¿Kuna kimsa amtampis jan waltʼäwin uñjasirinakar yanaptʼtan?\nJan waltʼäwin uñjasirinakar yanaptʼasajja, ¿kuna askinaksa jikjjattan?\nJan waltʼäwin uñjasirinakar yanaptʼasajja, ¿kunjamsa Juan 13:34 qellqatan jikjjataski uka arunak phoqsna?\nORAQPACHANWA JILAT KULLAKANAKAROJJ YANAPTʼASI\nÁFRICA CENTRAL UKAT ÁFRICA OCCIDENTAL\nKhä 1994 maranjja, yaqha cheqankirïpjjatap laykuw niya 800.000 jaqenakar Ruanda markan jiwarayasïna. Uka qhepatsti, África central cheqankir yaqha markanakajj jan waltʼäwinwa uñjasipjjarakïna, imantasiñatak utjkäna uka cheqanakas wali phoqäjjänwa. Ukampis Bélgica, Francia ukat Suiza markankir jilat kullakanakajja, jan waltʼäwin uñjasir jilat kullakanakar yanaptʼañatakiw isinaka, qollanaka, carpanaka, manqʼañanaka ukat yaqha ukhamanak 300.000 kilonak avionat apayapjjäna. Uka yanaptʼanakajj mä qawqha semanatwa jan waltʼäwin uñjasipkäna uka jilat kullakanakarojj purïna.\nUkat chʼajjwäwinakana, manqʼat pistʼañanakana, jan ukajj usump tʼaqhesisipki uka jilat kullakanakaruw Francia markankir 10 jilat kullakanakajja, doctoranakjama ukat enfermeranakjamajj África cheqan yanaptʼasipkaraki. Pasïr pä maranakanjja, 10.000 jilat kullakanakaruw jupanakajj yanaptʼawayapjje. Ukham lurasaw Jehová Diosaru ukat markapar jachʼañchapjje. Enfermerjam irnaqtʼiri mä kullakajj akham siwa: “Yanaptʼañataki mä cheqar puripjjta ukhajja, jaqenakajj wali respetompiw akham sapjje: ‘Jupanakajj Jehová Diosan Qhanañchirinakapäpjjewa. Jilat kullakanakapar yanaptʼañatakiw jutawayapjje’” sasa. Enfermera kullakampi yanaptʼatäsajja, mä kullakajj akham sänwa: “Yuspär munat kullaka. ¡Yuspär Jehová Dios Tata!” sasa.\nChhijir purtʼasipki ukanakarojj kunjamsa yanaptʼasini uk amuytʼañaw awisajj wakisiraki. Sañäni, Nigeria markanwa 2012 maran mä chhijejj thakin utjawayi. Ukanjja, 54 jilat kullakanakaw wali usuchjat uñjasiwayapjje ukat mä jiskʼa tamankir 13 jilat kullakanakaw jiwawayapjjaraki. Yanaptʼañatak uttʼayatäpki uka jilatanakajja, usuchjat uñjasipkäna uka jilat kullakanakaru uruy aruma sum uñjasiñapatakiw taqe kun waktʼayapjjäna. Usuchjat jilat kullakanakarojj wal yanaptʼasïna, uk uñjasaw hospitalankir mä usut warmejj akham sasin pastorapar telefonot jawsäna: “Janirakis khitis iglesiat visitʼkitutejjä. Kunjamsa Jehová Diosan Qhanañchirinakapajj munasiñ uñachtʼayasipjje uk uñjir hospitalar jutam” sasa.\nUka jiskʼa tamankir jilat kullakanakajj jachʼa llakinwa uñjasipjjäna, ukampis yaqha jilat kullakanakaw jupanakarojj wali munasiñamp chuymachtʼapjjäna. Uk uñjasaw uka tamankirinakat waljanejj jukʼamp yatiyañatak chʼamachasipjjäna. Janïr chhijejj utjkäna ukhajja, 35 yatiyirinakaw taman utjäna, ukampis mä mara qhepatjja, 60 yatiyirinakaw utj-jjäna.\n2013 maranjja, walja cheqanakanwa Queensland sat markan qotajj utanak apasïna. Ukat 70 jilat kullakanakaw jan utan uñjasipjjäna. Kunjamsa umajj utap apasïna uk uñjasajja, Mark jilatampi Rhonda esposapampejj phuchapampiw utapat mistjjapjjäna ukat imantasiñatak utjki uka utaruw sarjjapjjäna. Uka cheqajj wali phoqapunïnwa. Rhonda kullakajj akham siwa: “Ukan walja jaqenakaw utjäna, janiw qontʼañjamäkänsa” sasa. Helicopteronakajj jiñchu oqartʼayirjamaw puripjjäna ukat sartapjjarakïna, uk istʼasajj jukʼampiw ukankirinakajj llaktʼasipjjäna. Rhonda kullakajj “¿kunsa lurañäni?” sasaw chachapar wali llaktʼat jisktʼäna. Jilatajj taqe chuymaw Jehová Diosar yanaptʼa mayisïna. Uka qhepat kunas pasäna uk akham sasaw kullakajj qhanañchi: “Niya 30 minutonak qhepatjja, kimsa jilatanakaw autot purinipjjäna. Jupanakamp jikisipjjayäta ukhajj akham sapjjetänwa: ‘Nanakamp sarañäni. Mä jilatan utapanwa qorpachasipjjäta’” sasa. Kullakajj akham saskakiwa: “Jilatanakar uñjasajj kunja kusisitas jikjjatasipjjayäta uk qhanañchañatakejj janiw arunakajas utjkituti. Jehová Diosan markapajj wali munasiñampiw uñjapjjetäna” sasa.\nJilat kullakanakapar yanaptʼañatakejja, 250 jilat kullakanakaw uka cheqar puripjjäna. Chuymankipstat mä jilatajj akham siwa: “Akatjamatwa walja jilat kullakanakajj uta askichañatak purinipjjäna. Jupanakajj kʼisimiranakar uñtataw wal trabajipjjäna. Kunjamsa jupanakajj yanaptʼapjjetäna uk janipuniw warmijamp armasipkäti” sasa.\n2008 maranjja, Santa Catarina markan oraq alleqtañanakaw utjäna ukat jallun wal puritap laykojj walja utanakaw umamp apatäpjjarakïna. Ukatwa niya 80.000 jaqenakajj utanakapat sarjjapjjäna. Uka cheqankir mä chachajj akham siwa: “Ñeqʼempi ukat qoqanakampiw mä jachʼa oladäkaspas ukham purinïna” sasa. Yaqhep jilat kullakanakajj jachʼa tantachäwinak apaski uka utaruw sarjjapjjäna. Uka uta uñjiri Márcio sat jilatajj akham siwa: “Jilat kullakanakajj jan kunaniw akarojj ñeqʼerar purinipjjäna” sasa. Mä kullakajj akham sarakiwa: “Utajajj kunjamsa mä chʼepjjtanak qʼal allthaptäna uk uñjañajj wali llakkañänwa. Ukampis kunjamsa jilat kullakanakajj chuymachtʼapjjetäna uk janipuniw armaskäti. Jupanakajj kunayman toqetwa munasiñap uñachtʼayapjjetäna. Kuntï Jehová Diosat katoqktan uk wali askit uñjañajj kunja wakiskirisa ukwa yateqawaytjja” sasa.\nSanta Catarina (Brasil) markan Jachʼa Tantachasiñ Uta. Ukaruw kunayman yanaptʼanakajj purïna (2009)\nRío de Janeiro markar muyuntki uka qollunakanjja, walja utanakaw utjäna. Ukampis oraq alleqtañanakajj utjkäna ukhajja, qʼalaw uka utanakajj allthaptäna. Ukham jan waltʼäwinakajj sapa kutiw uka cheqanakan utji, ukatwa jilat kullakanakar sum yanaptʼañatakejja, mä qawqha jilatanakaru (Comité de Socorro) uttʼayasiwayi. Uka cheqanakan jakiri mä qawqha jilatanakajja, kuna jan waltʼäwis utji ukwa yanaptʼañatak uttʼayatäpki uka jilatanakarojj yatiyapjje. Ukat yanaptʼañ munir jilat kullakanakaw camionanakat puripjje. Uka camionanakajj akham letreronakanïpjjewa: “Jehová Diosan Qhanañchirinakapa. Yanaptʼañataki” sasa. Yanaptʼirinakajj wali wakichtʼataw sarapjje ukat kunansa yanaptʼapjjani uk janïräkipanwa yatjjapjje. Jupanakan chaleconakapajj “Jehová Diosan Qhanañchirinakapa” sasin qellqkatatawa. Uka jilat kullakanakaw jan waltʼäwin uñjasipki ukanakarojj uma, isi, manqʼañanaka, qollanaka ukat kunanakatï qʼomachasiñatak wakiski ukanak churapjje. Ukatjja, Comités de Enlace con los Hospitales ukan irnaqtʼir jilatanakampiw usuchjat jilat kullakanakarojj yanaptʼapjjaraki. Utanakat ñeqʼe apsuñajj wali chʼamawa. Jichhakiw mä utat pusi camionanak ñeqʼe apsuñatakejj 60 jilat kullakanakajj yanaptʼawayapjje.\nJAN WALTʼÄWINAKATAK WAKICHTʼASIÑA\n‘Jan waltʼäwinak janïr utjkipansa ukat ukanak pasatatsa, kun lurañas wakisi ukwa irpir chuymaninakaru ukat tamanak tumptʼirinakarojj yatiyapjjañama’ sasaw Oraqpachan Jilïr Irpirinakajj taqpach sucursalanakar yatiyapjjäna. Sañäni, jan waltʼäwinak janïr utjkipanwa irpir chuymaninakajj jilat kullakanakan teléfono numeronakapsa, direccionanakapsa ukat yaqha ukhamanaksa sum qellqtʼasipjjañapa.\nJAN WALTʼÄWEJJ UTJKI UKHAJJA, ¿KUNAS LURASISPA?\nIrpir chuymaninakajj taqpach jilat kullakanakaruw thaqtapjjañapa\nIrpir chuymaninakat sarayiri jilataruw irpir chuymaninakajj kunatï pasaski uk yatiyapjjañapa\nIrpir chuymaninakat sarayiri jilatanakajj tamanak tumptʼirinakaru ukat kawkïr irpir chuymaninakatï sucursalamp jankʼak parltʼapjjaspa ukanakaruw taqe ukanak yatiyapjjañapa\nUkat manqʼañanaka, ikipjjañapatak mä cheqa, uma ukat qollanak churasaw jan waltʼäwin uñjasirinakarojj jankʼak yanaptʼasi. Sum jikjjatasipjjañapatakisa ukat Diosar serviñan jan aynachtʼapjjañapatakisa, yanaptʼasirakiwa\nSucursalajja, jilat kullakanakajj kunjamsa jikjjatasipjje, kuna yanaptʼanaksa munapjje taqe ukanakwa Uñjirinakan Sarayirinakapar jankʼak yatiyi (mä arunjja, Comité de Coordinadores del Cuerpo Gobernante ukanakaruw ukajj yatiyasi)\nYanaptʼañatak uttʼayat jilatanaka, mä arunjja, Comité de Socorro ukankirinakaw jan waltʼäwin uñjasipki ukanakarojj kunjamsa yanaptʼasispa uk amtapjje\nUñjirinakan Sarayirinakapajja, jilat kullakanakajj kunjamsa jikjjatasipjje ukat kuna yanaptʼanaksa munapjje ukwa amuykiptʼapjje. Ukat wakischi ukhajja, yaqha markankir jilat kullakanakan yanaptʼapjjañapatakiw amtapjjaraki\nJAN WALTʼÄWINAKAN YANAPTʼIR JILAT KULLAKANAKATAK FOLLETO\nJUNIO phajjsin 2013 maranjja, Los testigos de Jehová y las labores de socorro sat folletow Estados Unidos markan inglés arut apsusiwayi. Jan waltʼäwin uñjasipki ukanakar yanaptʼir autoridadanakatakiw uka folletojj apsusïna. 1945 maratjja, kunjamsa jilat kullakanakasar yanaptʼawaytan ukaw uka folleton qhanañchasi. Ukat kuna markanakansa ukham yanaptʼawaytan ukaw mä mapan uñachtʼayasiraki. Jan waltʼäwin uñjasipki ukanakarojj kunjamsa yanaptʼasini uk uñjiri mä irpir chuymanejj akham siwa: “Yanaptʼañatak uttʼayat jilatanakajja, janïr mä jan waltʼäwi utjkipanwa kunjamsa jilat kullakanakapar yanaptʼapjje uk Labores de socorro sat folletompejj autoridadanakar yatiyapjje [...]. Kunapachatï autoridadanakajj kunjamsa yanaptʼtan uk yatjjapjje ukhajja, jan waltʼäwinak utjki uka cheqanakar puriñatakejj jankʼakiw permisonak churapjjetu” sasa.


Bible Verses On The Topic: Struggle -> Life\nCusisiñaniwa qhititejj yant'anacjja llamp'u chuymampi catokqui ucanacajja. Uca yant'ar atipjas misturinacasti churäwi catokapjjani mä coronar uñtata, uca churäwisti cuntejj Diosajj jupar munirinacaru jacañ churaña arscänjja ucawa.\n Ucjjarojj Jesusajj sänwa: —Nayätwa jactañasa, jacañasa. Qhititejj nayaru iyawsaraquitu ucajja jiwatäcanisa, jacaniwa. Take qhititejj jacqui, nayaru iyawscaraquitu ucanacajj, janiw jiwcaniti cunapachasa. ¿Iyawstati ucjja? —sasa.\nJanipuniw uca marcarojj cuna k'añus mantcaniti, ni qhiti jan walinacasa, uqhamarac sallkjañanaca luririsa. Qhitinacatejj Corderon jacañ libropan kellkatäquis ucanacaquiw uca marcarojj mantapjjani.\n Tatituw khanajjasa, khespiyasiñajjasa, ¿qhitirurac ajjsarästi? Tatituw jacañajjar arjjati, ¿cunarurac ajjsarästi? Ñankha lurir jakenacasa, timanacajjas mayachthapisipjjewa, nayar chhucjjatasin jiwayañataqui; ucampis jupanacaquiw lanctasjjapjje, tincjjapjjaraqui. Nuwasir tamas nayatac tantachasiscpan, chuymajjajj janiw qhathatcaniti; nayar jaljjatañataquis waquichasisipcpan, janiw nayajj llaquiscäti. Tatitut mä mayisiñajjaquiw utji, ucaquirac thakä: jacañ urunacajjan utapan utjasiña; utapan jupar yupaychañataqui, khapak cancañap uñjasin cusisiñataqui.


Global Voices Aymarata · Medios ciudadanos ukan qillqatanaka Aka tuqita Anuncios\nWali aski isturyanaka Aka tuqita Anuncios\tJichhpach Global Voices Jach’a Tantachäw Uñtam 2012 (willka kuti phaxsin payurut kimsürkama) Nairobi, Kenya-n Global Voices Jach’a Tantachäwix qalltasiwayi, ukampins jumati jan atkstaxa, jumax uñtaskasmawa, ukat jiwasamp kunarakiw aruskipasma.\n30 chinuqa phaxsi 2014 Aski yatiyawinakampit qalltapxtana? Qillqiri Solana Larsen · Citizen Media 5 willka kuti phaxsi 2012 Jichhpach Global Voices Jach’a Tantachäw Uñtam Qillqiri Solana Larsen · África Subsahariana 6 taypi sata phaxsi 2011 Global Voices Mentorshi-par Jichharkipstäwi: Nayrar Sartayirinakar Uñt'am Qillqiri Leila Nachawati Rego · África Subsahariana Uraqpachan yatiy 8 mara t'aqa phaxsi 2015Medio Oriente & Norte ÁfricaIsrael markankir Chef tataw k'añask manqhan mä pizza phayas uñacht'ayi, wawanakar askin uñjañataki\nIsturyanaka Aka tuqita Anuncios 15 mara t'aqa phaxsi 2015\n19 taypi sata phaxsi 2014\nCumbre 2015 de Global Voices ukan yatiyäwipa: ¡ Cebu, Filipinas uksan 24 ukat 25 urunakaw chinuqa phaxsit tantacht'asipxañäni Qillqiri Georgia Popplewell · Citizen Media Cumbre de Medios ciudadanos de Global Voices ukax 24-26 urunakaw chinuqa phaxsit 2015 maran khaysa Cebu, Filipinas suyun phuqhasini. ¡Juk'amp yatiyäwinkx suyt'kakitawa!\nFlipboard ukax Global Voices ukanw Guías de Contenidos Locales jall ukanakn uñjasi Qillqiri Solana Larsen · Citizen Media Aka achuqa phaxsit uksarux Global Voices ukax (may may arunakan) waranqa jaqinakan tabletas ukanakapar Flipboard ukamp apnaqxapxañapaw mayt'ata.\n22 willka kuti phaxsi 2013\nNayrïr witiyu ciudadano atipt’asiwi: Video Activo Qillqiri Juan Arellano · Latin America Global Voices español ukax nayrïr witiyu ciudadano atipt’asiw proyecto luri, hispanoamericanas uksankirinakaw audiovisuales uka witiy waruqt’awinak lurasin chikancht’asipxañapatkiw jawillt’i. Aka atipt’asiwitakix temáticas ukanakax akanakwa: –...\n“Europa en crisis” ukxat español arun qillqatax utxiwa Qillqiri Gabriela Garcia Calderon Orbe · Europa Occidental Kunjamti nayrïr phaxsinakax qillqayatan ukarjamax Global Voices ukax nayrïr libro electrónico ukwa uñt'ayi , Europa en Crisis. … jalluka qillqatana¡ Jichhax uka libro electronico ukax... 15 jallu qallta phaxsi 2012\nGlobal Voicesamp ukat jiwasan ch'amasampi Qillqiri Georgia Popplewell · Citizen Media Aka maran yanapanak katuqañatak mä campaña ukamp sarantasa, 700 chikancht'asirina, aka global ukax may maya saranak apthapi. Aka mara tukusinx Global Voices ukar waxt'awimp yanapt'ama.\n4 jallu qallta phaxsi 2012\nEuropax pisinkañana: Global Voices-at nayrïr E-Book Qillqiri Bernardo Parrella · Citizen Media Ukankiw mä suma aruskiptañatak aka ridis socialesl, kunatix chikanchasipxi nayraqat apsuwayapxi, uka jaqinakaw jan wali pachanak jupankar wakt´i khaysa jaya markanakana.\n4 qasäwi phaxsi 2012\nMedios Ciudadanos de Global Voices uka tantachäwix Nairobi, Kenia markan apaskan ukatxat yatiypxata Qillqiri Georgia Popplewell · Citizen Media Cumbre de Medios Ciudadanos de Global Voices 2012! ukat uñt’ayapxta!. Aka maranx tantachäwisax Nairobi, Kenia markankaniwa 2 ukat 3 uru willka kuti phaxsita Hub de... 10 anata phaxsi 2012\nAmtanakar mä uñtäwi Rising Voices ukan microfinanciamientupataki Qillqiri Eddie Avila · Citizen Media Afganistán markatpach Zimbabwe markakama, Rising Voices ukax uraqpachat (mundo) 124n markat 117n amta katuqatayna. Maymarat sipans jilt’atawa, ukax askinjam medios ciudadanos ukanakamp markanakar puriñ amta... 30 jallu qallta phaxsi 2011\n9 taypi sata phaxsi 2011\nArabenkir Bloggerunakax Túnez markan tantacht’asipxi Qillqiri Rebecca MacKinnon · Medio Oriente & Norte África Phaxsüru 3 uru taypisata phaxsin Túnez markan kimsïr jikthaptawiw Arabes Bloggerunakatak qalltasiwayi, uka aruskipawix mä urukinwa. Uka tantachäwix Global Voices, Nawaat ukatx Fundación Heinrich Böll... 18 sata qallta phaxsi 2011\nGlobal Voicesampix aka uraqpach muyupxtana Qillqiri Ayesha Saldanha · Arte y Cultura Qasaw phaxsin 23 ur saraqatan Jour mondial du livre de l’UNESCO urupäniwa, ukat akax janiw sañ munkit Global Voices-atak qilqirinakan munatapata, jan ukax yaqha qilqäwinakat armt'asipxatapata. May sipanxa,...\n30 lakan phaxsi 2011\nBlogs ukan phunchäwipa: México- Markachirinaka, yanqhachäwinaka ukhamarak blogs ukampi Qillqiri Juan Arellano · Latin America Global Voices Español tuqitxa jumanakaruw yatiyasiniktam mä sartawi nayraqataru Blogs ukan phuchawip tuqi kunatix akax yatiyasiwa qalpach bloggers ukhamarak cibirnawtas Mexico makankirinakaru, mä sutinchawimpi Mexico:... 28 lakan phaxsi 2011\nChile: Global Voices ukamp Nayan Aruxa ukampix machaqatw mayacht’asipxi Qillqiri Silvia Viñas · Latin America Global Voices ukamp Nayan Aruxa (Mi Voz) --mä red chilena diarios ciudadanos-- sutinchatak ukax mayacht’asiw mä qilqatwa uñt’awapxi. Global Voices ukax aka mayacht’asiwimpix Chili markan... « Nayrja qillqatanaka


Zacarías 4 - Holy Bible [Aymara Bible 1997] - (Zac 4)\nUcatsti cutt'aniraquïnwa nayamp parlcän uca angelajja, sartayaraquituwa cunjämatï maynejj iquïwit sartejja uqhama. Jisct'araquituwa:\n—¿Cuns uñjtajja? —sasa. Nayasti juparojj saractwa: —Uñjtwa mä kori candelabro, uca patjjansti mä aceite imañampi apjjatata. Alto chekansti utjaraquiwa pakallko lamparanaca, ucanacarusti aceitejj puriwa pakallko tubonacata.\nCandelabroru chict'atajja utjaraquiwa pä olivonaca, mayasti cupëjjana, mayasti ch'ekäjjana —sasa.\nJisct'aractwa nayamp parlcäna uca angelaru: —Tata, ¿cun sañs muni acajja? —sasa.\nAngelasti saraquituwa: —¿Janit yatcta cuntejj sañ munqui ucjja? —sasa. Nayasti saractwa: —Janiw yatcti, Tata.\nJupasti sascaquiwa: “Acasti Tatitun yatiyäwipawa Zorobabelataqui. ‘Janiw ejercitompisa ni ch'amampisa, jan ucasti ajayojjampiquiwa siwa take ch'amani Tatitojja.\n¿Qhitïtas jumajj jach'a kollu? ¡Pamparu tucutaw uñjasïtajja Zorobabelan nayrakatapanjja! Jupaw jilïri kaljja apsuni, jakenacan arnakasiñapcama: ¡Cunj sumas acajja! ¡Cunj sumasa!’ ”\nUcjjarusti yakha yatiyäwi churaraquitu:\n‘Zorobabelaw aca templon cimientopjj uchawayejja, jupa quipcaraquiw tucuyaraquinejja. Ucatwa jumanacajj uñt'apjjätajja nayar qhitanquitu ucajj take ch'amani Tatitütapa.\nQhitinacatejj jani yäkapcänti jisc'a kalltäwinacjja, ucanacasti jichhajj cusisipjjaniwa Zorobabelan uca luräwinac tucuyjjatapatjja’ sasa. Uca khepatsti angelajj yapt'araquiwa: “Aca pakallko lamparanacasti Tatitun nayranacapawa, ucasti uñch'uquiyasquiwa take acapacharu.”\nNayasti jisct'aractwa: —¿Cunas uca pä olivonacajj sapa mayni candelabron thiyapan chict'atäqui ucajja?\nUcjjarusti jisct'ascactwa: —¿Cun sañs muni uca pä olivo ramanacajja, kori tubonac chict'ata aceite lamparanacar purqui ucajja? —sasa.\nAngelasti saraquituwa: —¿Janit yatcta cunanactejj sañ munqui ucjja? —sasa. Nayasti saractwa: Janiw Tatay.\nJupasti saraquituwa: —Aca paninisti Tatitur serviñatac take acapachan loktatäquis ucanacawa —sasa.


7,3 ch'aman uraq khathatiw Indonesian utjawiyi\n7,3 ch’aman uraq khathatiw jichhürux Indonesian utjawiyi sasaw Estados Unidon uraqit yatxatirinakax (USGS) yatiyawiyapxi. Ambon wat’at 208 km sarañanw uka uraq khathatix uñstatayna, uka markan 11:53 arumirjäkipana. Banda sutin lamar qutakamaw uraq khathatix puriwiyi, Timor Oriental ukakam purki uka lamar qutaru.\nJaniw umax Pacífico lamar qutat uraqir qallstkaniti, wali manqhanw uraqix khathatiwiyi ukata sasaw yatiyawiyapxi. Papúan 6,1 ch’aman uraq khathatiw utjawiyaraki, Indonesiakamaw ukax puriwiyaraki. 21 km manqhatw uka uraq khatahtix uñstanitayna, Abepura jach’a markat 240 km sarañanw uñstatayna, ukhamw USGS ukankirinakax yatiyawiyapxi.\nIndonesianx 17.000 wat’aw utji, kimsa uraq jaljaw ukanx jikthapti ukatw ukhama (Indopacífica sutini, australiankiri, Iwrupankirimp Asiankiriampi), uka chiqanx walpin uraqx manqhatx phallaniñ yatiraki.\nMimarax, 7,5 ch’aman uraq khathatiw Palu sutin chiqan um qhallstayawiyi, Cébeles wat’ana, 2.200 jiwatat juk’ampiw utjawiyi, waljaniw chhaqharawiyapxaraki./RAR


Citizen Media · Lakan phaxsi, 2014 · Global Voices Aymarata\nCitizen Media · Lakan phaxsi, 2014\nIsturyanaka Aka tuqita Citizen Media Ta Lakan phaxsi, 2014\nSiria markatakix yatichäwix «turkakipawiwa»\nMedio Oriente & Norte África 31 Lakan phaxsi 2014\nChance4Change 15 yatiqañ utaruw yanapt'añ amti, plan de studios ukamp askink nayaraqatar sarantapxañapataki.\nAsia Oriental 30 Lakan phaxsi 2014\nAsia Central & Cáucaso 30 Lakan phaxsi 2014\nEcuador marka: Quito-Pichincha uksanw Sismo ukax utjawayi\nLatin America 13 Lakan phaxsi 2014\nAtüru 12 uru aka llupaqa phaxsitx capital ecuatoriana uksanx mä uraq khathatix 5.1 magnitud ukhan unxtawayi, jan walt'äwinaka ukat pani jiwata ukjamaw utjawayi.\nLatin America 11 Lakan phaxsi 2014\nJichha simanax Laura Schneider kullakax RedViajAR uka blogupan bloguerunakatak tuqit mä yatxataw lurañ uñt'ayi. Ukatakix janiw (usuario de bloguer) ukhamañapakiti. Maya uru sata qallta phaxsikamaw yatxatawimx apayanisma, ukatx kawkïr aski lurawinakax pajina de la Red uksan uñt'ayapxi. Tunka pusinïr uka redisañado#LunesDeBlogsGV, 4 uru aka llumpaqa phaxsin 2014 maran lurasiwayi.\nLatin America 10 Lakan phaxsi 2014\nMaysatx pankanakax ullirinakan chymaparuw puri, maysatx uka apthapit panakanakx kawkhankirikiti uka saraw uka saraw uñt’ayaraki” Daniel Canosa jupax Argentina markan biblioecólogo ukhamawa, jupax bibliotecas locales ukan phuqhäwinakapxat amuyt’i. red latinoamericana Infotecarios ukan qillqt’araki: Las bibliotecas indígenas, [deberían] generar conocimiento desde la participación local y comunitaria, ofrecer un modo de entendimiento,...\nCaribbean 6 Lakan phaxsi 2014\nLatin America 6 Lakan phaxsi 2014\nIUCN (Unión Internacional para la Conservación de la Naturaleza) ukax Facebook pajina oficial – tuqiw América del Sur uksan Zonas protegidas utjik uksan jakasir marka markachirinakaruw jawillt'i, jupanakax «Historias Inspiradoras de Áreas Protegidas» uksat video ukanak waruqat'asin atipt'asiwir chikancht'asipxañapataki, uka atipt'asiwin amatawipax (historias inspiradores de áreas protegidas de America del Sur)...


Jan Pisin jakaw juk’amp utjañapatakix machaq thakhinak (métodos) thaqhasipki · Global Voices Aymarata\nJaqukipäw uñt'ayata/apkatata 23 Qasäwi phaxsi 2013 15:32 GMT\nVarios blogueros de Global Voices uksatx Foro Global uksan tantachawayäsipxana ukhamarus Desarrollo de la OCDE uksan qillqt'i, París tuqin 4 ukat 5 urunak saraqkipan qasäw paxsit 2013 marata ukat amuyt’apxana. Janir tantachaw qalltasaxa, nanakax aka walja qillqatanak aka desarrollo uksat yatiyawayäpta ukham amtasiwayi kunatix ukanakax contenidos [en] web uksanwa (#OECDgfd) qillqi.\nNaciones Unidas (ODM) ukatakix nayrar sarnaqañatakix lurañ amtanakax 2015 uka naratakiwa, ukat uka maratakix jan juk’amp pobreza uk utjañapatakix Organizaciones ukanakax walpin aka lurañ amtawitakix irnaqasipki. Nayra maranakax Comunidad internacional ukan lurañ amtawinak lup’iwayaxi. Uka lurañ amtawinakax akanakawa: jan juk’amp manq’at awtjatanak utjañapa, jan qulqin markachir jaqinakax jan irnaqawimp mä suma irnaqawimp uñjasispa, ukanakanwa jach’a lurañ amtanaka. Aka lurañ amtanakax wali askiwa markanakatakixa maysatuqit aka lurañ amtawinakax janiw taqpach marqanakan luraskaniti. Africa uksan jaqinakax 1,25 dólares ukha qulqimpikiw mä urun jaqasipxi ukhamarus ukax 58% al 51% ukharuw 1990 ukat 2005 naranakan puriwayi [pdf].\nSapa narawa, Organización para la Cooperación ukat Desarrollo Económico (OCDE) satak Foro Global sobre Desarrollo [en] Paris tuqin uruyäsini, aka 4 ukat 5 urunak saraqkipan qasäw paxsita 2013 marana. Jicha marax OCDE pobreza ukax maysa amuyump lurañ muni, ukat mä debate abierto en línea ukar OCDE uksa investigadoranak jawillt'apxani. Ukhamarus aski qillqatanak aruskipäwix taqpach jaqinakatak juk'amp amuyt'añatakix uñjasipkakiwa.\nConcerned African Scholars [en] yatiqir africanonakawa, jupanakax línea uksan amuyunak chhalaqapki. Africa uksat qullqix ukhamakiw mistuski [en] uka wakisi kunatix reduccion de la pobreza ukax k’achak uksa markan wakisi, uka amuyunaka aka yatiqirinakax amuyt’apxi. Ukhamarus Janvier D. Nkurunziza pobreza uk tukuyañatakix mä repatriación de los recursos uk utjañäpa amuytäni.\nSataphaxsin 2012 marän TEDx ukan mä Ulán Bator (Mongolia) uksana arsuwipa [en] tuqin «medios sociales ukat reducción de la pobreza» ukham sutininwa uka aruskiptawixa, Robert Reid jupaw aka Millenium Challenge Corporation Mongoliatak uka irpiriwa, jupax amuyt’ani pisin jakawi ukax juq’amp sector privado ukanakamp irnaqañawa ukat jupanakax yanapxaspaw aka pobreza sayt’ayäñataki, ukham amuyaninwa.\nPlataforma Asociativa de Desarrollo Abierto Uganda markataxa [en], uksat ukax mä amuyuw jan juk'amp pisin jakaw utjañapataki:


Global Voices Aymarata » Malware ukat phishingimpirak amuyasïtawa · Global Voices Aymarata » Print\nUñt'ayata 31 Taypi sata phaxsi 2020 20:56 GMT 1\t · Qillqiri Apthapi Digital, Victoria Tinta Quispe, Elias Quispe Chura\nLlikanx kunsay luraskañäni, munat wila masinakasamp aruskipaña, mä uñtañ uñjaña, mä rayru wakichäw wakiyaña, jan ukax tirichunakasar jan walt’ayirinakxat yatiyañäpasa, jark’aqatäpxañanakasax irnaqapktan uka tispusitiwunakax “walikïskiti» ukatjamawa. Malwaremp phishingimpit jark’aqasiñatakix pä wakiskir kamachiw utji: jawsañaru jan ukax atamirir software uchapktan ukata, ukat maynix mä pajinar mantam jan ukax mä imata jist’aram jiskistu ukanakat amuyasiñasapuniwa.\nKunas jan walt’ayir software jan ukax malwarexa\nYatitarjamaxa, jawsañaru jan ukax atamirir jan walt’ayki uka wakichäwiruw malware sutimp uñt’ata. Sañäni: chimpunaka jan ukax maynin imat jamuqanakapar mantaña jan ukasti llika pajinanakar yanqhachaña ukat juk’ampinaka. Jan uñt’at wakichäwinak uchstana, mä waythapir limt'stana jan ukasti mä imata apaqstan ukax malwarenïsnawa.\nUka wali uñt’ata malwaren uñacht’ayapax ransomware ukawa, tispusitiwunakasanx jan jiwasar jiskt'asakiw imatanak chimpu, ukatxa kutkatayañatakix lurapki jupanakax paylläw mayipxistu. Aka jan walt’ayirinakatx imatanakas kunjam yaqhawjar waruqasiñs yatstan ukakiw jark’aqasna.\nTaqitak malwaremp chiqanchat malwarempi\nNayran uñacht'ayanakxat arsktan ukax taqitak malwarewa, jilpachax jan jark’aqasiñan tispusitiwunakaruw mantaspa.\nChiqanchat malwarexa, maysan mayni jaqir yanqhachañatakiw apnaqasi.\nKunar yanqhachañächiya (nayra qhuru muniri, irnaqäwin k’uk’u, mä yanqhachiri, mä kuwartilar saraña jan ukax uñaqir saraña), uka chiqanchat malwarex “jamas qhathun” alatawa jan ukax jiwasar jan walt'ayañatakix llika lunthatir imprisanakan NSO Groupjam luratawa.\n“Ch'iyar qhathu”, uka samix jan wali ukat jisk’achañ amuyunakaniwa kunati chiji, axsaraña, jan wali, ch’amaka, yanqha jan ukax jan kamachirjam amuyunakaw churasi.\nChiqpachans uka arunakax yaqha amuykay arunakamp lantitaw chhaqtañapa. Sañäni; ch'iyar muyt'a saskapachax mä axsarañjam muyt'a saña, ch'iyar qhathu saskapachax jamas qhathu sas sutiyaña ukat ch'iyar lista saskapachax jan ukankir lista saraksnawa.\nAka chiqanchat malwaret jark’aqasiñax ch’amawa, sinti yanqhachirïtapata, ukampis apnaqktans uka wakichäwinaka jan ukax sistima upiratiwu ukan jan walt’äwinakax utjakipunïniwa: sistimasax ukatwa jichhaptayañapuni ukjamat juk’amp jark’aqasiñarus yanapt’istaspa.\nKunas phishing (ukat kunjams jark’asna)\nPhising ukax mä sara ukjamaw mayni apnaqirin yatiyäwip lunthataspa, jan ukax nayran arsktan uka malwaren mayjt'anakapat mayïrimpiw piykataspa. Uka jan uñt’at imatanakax jan jist’arxañakiw wali (jan ukax jan munasakjamak piyatächi ukax mä uñt’atax mä qillqat apayanirakistaspawa). Wali wakiskirïchi ukax yaqhatuqnam jiskt'añaw aski (sañäni, jawsañar jawsaña).\nJuk’amp yatiñatakix jark’aqasiñ iramintanakxat ullart’añaw kastill arun utji: https://securityinabox.org/es/guide/malware/ \nGlobal Voices Aymarata  · Malware ukat phishingimpirak amuyasïtawa \nURL to article: https://aym.globalvoices.org/2020/10/9224\n Malware ukat phishingimpirak amuyasïtawa: https://soundcloud.com/globalvoicesaymarata/01-cun-a-co-mo-protegernos-del


Juan 3 | AYOP Bible | YouVersion\n1Mä fariseow utjäna, Nicodemo sata, jupasti judionacan jilïripänwa. 2Aca Nicodemosti arumaw saräna Jesusar uñjt'aniñataqui, ucatsti saraquïnwa:\n—Yatichiri, yatipjjtwa Diosajj jumar qhitanitapa nanacar yatichiri; janiraquiw qhitis aca milagronac lurcaspati, janitejj Diosajj jupampïspa ucajja —sasa.\n3Ucjjarusti Jesusajj juparojj sänwa:\n—Khanacwa sisma, qhititejj jan wasitat nascani ucajja, janiw Diosan reinopjja uñjcaspati —sasa.\n4Nicodemosti ucjjarojj jisct'araquïnwa:\n—Uqhamasti, ¿cunjämrac mä chachajj chuymanëjjasinjja wasitat nacispa? ¿Taycapan puracaparuti wasitat mantaspa naciñataquejja? —sasa.\n5Jesusasti ucjjarojj saraquïnwa:\n—Khanacwa sisma, qhititejj umampita Ajayumpita jan nascani ucajj, janiw Diosan reinopar mantcaspati. 6Cunatejj janchit nacitäqui ucajja janchiwa; cunatejj Ajayut nacitäqui ucajja ajayuwa. 7Jan muspharamti cuntejj siscsma ucatjja: ‘Takeniw wasitat naciñapa.’ 8Thayajj cawcsats thayt'aniquiwa, thayt'atapsti ist'aractawa, ucampis janiw yatctati ni cawcsat jutatapa ni cawcsar saratapsa. Uqhamaraquiwa Ajayut nacitanacajja.\n9Nicodemojj wasitat jisct'äna:\n—¿Cunjämäspas acajja? —sasa.\n10Jesusasti juparojj saraquïnwa:\n—¿Jumajj Israel marcan jach'a yatichiripästajjaya, janit acjj yatcta? 11Khanacwa sisma, yatipcta ucatwa parlapjjta, uqhamarac cuntejj uñjapcta ucrac khanañchapjjta, ucampis janiw jumanacajj iyawsapctati cuntejj sapjjsma ucjja. 12Aca oraken yänacapat parlapjjsma ucsti janiw iyawsapquistati, ¿Cunjämaraqui iyawsapjjetasmasti alajjpacha yänacat parlapjjerisma ucsti?\n13Janiw qhitis alajjpacharojj maqhatquiti, jan ucasti qhititejj alajjpachat sarakanqui ucaquiwa, ucasti Jaken Yokapawa, [alajjpachancaraquiwa]. 14Cunjämtï Moisesajj wasaran catari aptäna, uqhamaraquiw Jaken Yokapajj aptatäni. 15Qhitinacatejj jupar iyawsapqui ucanacajj jan chhakañapataqui, jan ucasti wiñay jacañanïñapataqui.\n16“Diosajj acapachar wal munatap laycuw mä sapa Yokapar qhitani, take qhitinacatejj jupar iyawsapqui ucanacajj jan chhakañapataqui, jan ucasti wiñay jacañanïñapataqui. 17Diosajj janiw Yokapjja acapachar juchañchañataqui qhitanquiti, jan ucasti acapachajj jupa toke khespitäñapataquiw qhitani.\n18Qhititejj Diosan Yokapar iyawsqui ucajja, janiw juchañchatäquiti, ucampis qhititejj jan iyawsqui ucajj niyaw juchañchatäjje, Diosan mä sapa Yokapar jan iyawsatap laycu. 19Qhitinacatejj jan iyawsapqui ucanacajj juchañchatäjjewa. Cunapachatejj khanajj acapacharu jutqui ucqhajj jakenacajj ch'amacaruw juc'ampi munapjje khanat sipansa, luräwinacapajj jan walïtap laycu. 20Take qhitinacatejj jan wal lurapqui, ucanacajja khanarojj uñisipjjewa, janiraquiw khanarojj jac'achasipquiti, jan wali luratanacapajj jan khanstañapataqui. 21Ucampis qhitinacatejj asquin sarnakapqui, ucanacajj khanaruw jac'achasipjje, Diosajj luräwinacap taypincatap uñjasiñapataqui.”\nBautisir Juanajj wasitatwa Jesusjjat parli\n22Ucanac pasatatsti Jesusajj discipulonacapampiw Judea tokeru sarawayjjäna. Purisinsti mä kawkha urunacawa ucancapjjäna bautisasa. 23Uca pachparaquiwa Bautisiri Juanajj Enón sat chekan bautisascäna, Salim sat jac'ana, ucawjan walja uma utjatap laycu, jakenacasti puriniritcamaw bautisatäna. 24Ucapachajj janïraw Bautisir Juanajj carcelrantatäcänti.\n25Ucatsti Bautisir Juanan arquirinacapampi mä kawkha judionacampiw ch'ajjwapjjäna k'omachasïwjjata. 26Ucatsti Bautisir Juanan ucar sarasinjja sapjjänwa:\n—Yatichiri, Jordán jawir qhurcatan jumampïcän ucajja, qhititaractejja jumajj khanañchapquista ucajja jichhajj bautisasquiwa, takeniraquiw jupar arcapjje —sasa.\n27Juanasti ucjjarojj saraquïnwa:\n—Janiw qhitinsa cunas utjcaspati janitejj Diosajj churcaspa ucajja. 28Janiw nayajj Cristöcti, jan ucasti jupan nayräjjap qhitanitaquïtwa, jumanac pachpaw ucjj sum arsur ist'apjjestajja. 29Mä casarasïwinjja casarasiri warmin chachapäcani, ucapï casarasir waynajja, jupan parlatap ist'asinjja amigopajj wal cusisi. Nayajj uca pachparaquiw cusista. 30Jupajj sapürutjama jach'aru tucuñapawa, nayasti sapürutjamaw jisc'aru tucuñajjaraquejja —sasa.\n31“Qhititejj alajjpachat jutqui ucajja take jakenacjjanquiriwa. Qhititejj acapachat jutqui ucajja, acapachanquiriwa, acapachan yänacapataracwa parli. Ucampis qhititejj alajjpachat jutqui ucajja take jakenacjjanquiwa. 32Uqhamaraquiw parli cuntejj uñjqui ist'caraqui ucjjata, ucampis janiw qhitis iyawsquiti cuntejj jupajj arsqui ucjja. 33Ucampis cawquïritejj iyawsqui ucajja: “Chekaw” siwa Diosan arsutaparojja. 34Diosan qhitanitapajja Diosan arunacapwa parli, Diosajj Ajayupjja jilarquirwa churaraqui. 35Awquejj Yokaparojj munasiwa, juparusti take cunwa catuyaraqui. 36Qhititejj Yokar iyawsqui ucajja wiñay jacañaniwa, ucampis qhititejj jan Yokaru iyawsqui ucajja janiw wiñay jacañanïcaniti, jan ucasti Diosan ajjsarcañ mutuyäwipwa catokani.”\nLearn More About Qullan Arunaca\nExplore Juan 3 by Verse


60% yatichiriw markasanx warmïpxi\nYatichir kullaka (Jamuqa: Llikat apsuta)\nMarkasanx warminakaw yatichirinak taypin jiläpxi, sapa patakatx suxta tunkaniw (60%) warmïpxi. Jichürux Yatichirin Urupaw amtata, ukatw ukham qhanancht’ataraki.\n“Markasanx yatichirinakar yanapt’añ amtanakax utjistu ukatw yatichirinakax jilxattawiyi. 102.303 yatichir warminakaw utji, 66.329 yatichiriw chachäpxaraki” sasaw Yatichañ Kamana Utankirinakax yatiyawiyapxaraki.\n168.631 yatichiriw markaspachan utji. Jupanak taypitx 47.566 yatichiriw Chukiyawun jikxatasipxi, 35.573 Santa Cruzana, 28.521 Qucha Pampana, 16.402 P’utuxsina, 10.792 Chuqi Chakana, 9.610 Uru Uruna, 8.843 Tarijana, 8.918 Benina, 2.406 Pandona. Jupanakaw Bolivia markachirinakarux yaticht’apxi.\n2006 marat 2019 marakamax, marka irpirinakax 46.000 machaq yatichirinakw irnaqapxañapatak katuqt’awiyapxi.\nBautista Saavedrax markas apnaqkän ukjaw mä kamach utt’ayawiyapxäna, 1924 maran llamayu phaxsi saraqkipana. Sapa mara t’aqa phaxsit 6 uru saraqkipanw Bolivia Yatichirinakan Urupax amtatäni sasaw amtawiyapxäna./RAR


Elías: Sapaki uñjasisajja, ¿kunsa lurasma? | Wawanakar yatichañataki\nAka wawajj wali sustjatawa. ¿Jupjam jikjjatasirïtati?... Awisajj taqeniw jupjam uñjastanjja. Nayrajj ukhamarakiw Diosan servirinakapajj ajjsarayasipjjerïna ukat sapakïpkaspas ukhamaw amuyasipjjerïna, sasaw Bibliajj qhanañchi. Maynejj Elías satänwa.\nJezabel warmiw Eliasar jiwayañ munäna\nJanïr Jesusajj naskäna ukhaw Eliasajj Israel markan jakasïna. Israelitanakan reyipajj Acab satänwa, esposapasti Jezabel satarakïnwa. Jupanakajj janiw Jehová Diosar yupaychapkänti, jan ukasti Baal sat kʼari diosaruw yupaychapjjäna. Ukatwa uka markankirinakajj uka kʼari diosar yupaychapjjarakïna. Jezabel reinajj jan sinttʼasirïnwa, Jehová Diosan yupaychirinakaparus jiwarayañwa munäna. Eliasarus ukhamaraki. ¿Kunsa Eliasajj lurpachäna?...\nWasararuw sarjjäna, ukansti mä qollu pʼiyaruw imantasïna. ¿Kunatsa uk lurpachäna?... Jehová Diosan yanaptʼasirïtap yatkchïnsa, ¡Eliasajj wal ajjsarayasïna! Cheqansa, Jehová Diosajj wali chʼamaniwa, ukat walja kutirakiw jupar yanaptʼäna. Mä kutejja, alajjpachat nina apayanisaw mayisitapar istʼäna. Ukhamajj janiw Eliasajj ajjsarañapäkänti.\n¿Kunjamsa Jehová Diosajj Eliasar yanaptʼäna?\nEliasajj qollun imantatäskäna ukhaw Diosajj akham jisktʼäna: “¿Kuns akan luraskta?” sasa. Eliasajj sarakïnwa: “Nayrajj walja jaqenakaw Jumar yupaychir utjäna. Jichhajj naya sapakëjjtwa. Ukat jiwayañatakiw thaqhasipkitu” sasa. Eliasajj sapakëjjaspas ukhamwa amuyasïna. Ukampis Diosajj akham sänwa: “Janiw sapäktati. Paqallq waranqa jaqenakaw nayar yupaychir utjaski. Jan ajjsaramti. Yaqha lurañanakwa jumar churañ munsma” sasa. Uk istʼasajja, ¿kunjamakis Eliasajj jikjjataspachäna?...\n¿Kunsa Eliasan sarnaqäwipat yateqasisma?... Janiw sapakïkasmas ukham amuyasiñamäkiti, ni ajjsarañamäkisa. Diosar munasiri walja amigonakaw utjtam, jupanakajj wal munasipjjaraktamjja. Ukat Jehová Diosasa munasiraktamwa. Jupajj wali chʼamaniwa ukat yanaptʼapunïtamwa. Uk yatiñajj ¿janit kusisiyktam?...\nEliasan tiempopanjja, ¿khitirus israelitanakajj yupaychapjjäna?\n¿Kunatsa Eliasajj mä qollu pʼiyan imantaspachäna?\n¿Kunsa Jehová Diosajj Eliasar säna?\n¿Kunsa Eliasan sarnaqäwipajj yatichistu?


2 Reyes 25 - Holy Bible [Aymara Bible 1997] - (2Rey 25)\nCunapachatï Sedequías reyejj llätunca mara apnakcäna, tunquïri phajjsita tunca urunaca sarakascäna, ucqhawa Nabucodonosor reyejj take ejercitopampi saräna Jerusalén marcaru, ucatsti muyuntänwa. Ucatjja utjnoktaraquïnwa marca uñcatasiru, uqhamarac muytpacharuwa torrenac lurayäna nuwantañataqui.\nJerusalén marcajja muyuntatänwa Sedequías reyejj tunca mayan mara phokhascäna ucqhacama.\nUca pachpa marana, pusïri phajjsina llätunca uru sarakataruwa mank'ata t'akhesiñajj marcana jiljjatäna, ucatsti jakenacanjja janiw cuna mank'añapasa utjcjjänti.\nUcatsti marcan perkanacapwa p'iysupjjäna, caldeo jakenacan muyuntatäpcchïna ucasa, ucanjamasti marcatjja jaltjjapjjänwa reyimpi, uqhamarac take soldadonacapampi mä aruma. Jupanacasti mistupjjänwa jarc'antatäcäna uca puncunjama pä perka taypinjama, reyinacan jardinanacaparu sarquis ucanjama sarjjasa, ucatjja Jordán valleru sarqui uca thacnamaw sarjjapjjaraquïna.\nUcampis caldeo soldadonacajja Sedequías reyirojj arctapjjänwa, ucatjja Jericó pamparuw jicjjatapjjäna. Ucatjja take ejercitopaw jupar apanucjjäna, uqhamarac take tokeruw aywinucjjapjjäna.\nCaldeonacasti reyir catuntasinjja Babilonianquir reyin ucaruw apapjjäna, jupasti Hamat orakena Ribla sat chekancascänwa. Qhayanwa Nabucodonosor reyejj juchañchäwipa arsüna Sedequías reyitaqui.\nUcatsti jupan nayrakatapanwa wawanacapar qharinucuyäna. Sedequiasarusti nayranacapwa apsurayäna, cadenanacampi chinuntasaw Babiloniaru preso apjjaruyäna.\nCunapachatï Babilonianquiri Nabucodonosor reyejj tunca llätuncani mara apnakascäna, pheskëri phajjsita pakallk uru sarakataru, ucqhawa reyin Nabuzaradán capitanapajja Jerusalenaru purinïna, jupasti reyin palaciopana capitanapänwa.\nJupasti ninampiwa naqhantayäna temploru, reyin palacioparu, uqhamarac marcan utanacarusa, jilt'atpuni tucjänjja wali aytata jakenacan utanacapa.\nJupamp chica caldeo ejercitojj jutcatayna ucasti, Jerusalenar muytcäna uca perkanacapwa tincurayäna.\nUcatsti Nabuzaradán capitanapajja preswa Babiloniaru apäna marcana kheparapcäna uca jakenacaru, uqhamarac Babilonianquiri reyiru jakcattapcäna uca jakenacamppacharu, uqhamarac jilt'ir amparamp irnaker jakenacarusa.\nUcampisa pobre jakenacata yakhepanacaruquiwa jaytanucuwayäna yapuchapjjañapataqui uva kokanaca, uqhamarac yapunacsa.\nCaldeo jakenacasti jisc'a jisc'wa tucjapjjäna templona bronceta lurata yänacajj utjcäna ucanaca: sayirinaca, tacnokañanacapa, uqhamarac uma uchaña jach'a pilaraqui, ucatsti take uca broncenacjja Babiloniaruwa apasjjapjjäna.\nUqhamaraquiw apasipjjaraquïna khella uchañanaca, palanaca, naqhat pabilonac apakañanaca, cucharonanaca, uqhamarac yupaychañ take yänaca.\nUqhamaraquiw capitanajj apasïna korita, kollketa lurata take yänacajj utjcäna ucanaca: brasero, uqhamarac tazonanaca.\nUcjjarusti paya sayirinaca, uma uchaña jach'a pila, uqhamarac Salomón reyejj tacnokañanaca luraycäna templotaqui ucanaca; pesopasti janiw amuyañjamäcänti.\nSapa maya sayirinacawa altorojja quimsakallko metro jilanacäpjjäna, uca patäjjapansti bronceta lurata mä capitelencamänwa, ucanacasti altorojja pä metro jilacamänwa; uca capitelen muytaparusti bronceta lurata mä rejillanïnwa, granadanacampi c'achachata. Paypacha sayirinacasti uqhamcamaquïnwa.\nGuardian capitanapasti Seraías sumo sacerdoteruw preso catuntäna, ucat ucjjar Sofonías payïri sacerdoteruraqui, uqhamarac templona umbralapana quimsa guardianacaparu.\nMarcanquir jakenacatsti presjja catuntänwa ejercitoru apnakcäna uca oficialaru, reyin pheska sirviri jakenacaparu, jupanacasti marcanwa jicjjatasisipcäna, ejercitotaqui jakenaca apthapiyirïqui uca chacharu, uqhamarac sojjta tunca wali aytata jakenacajj marcancasipcäna ucanacaru.\n[20-21] Nabuzaradán capitanasti take aca preso jakenacjja Babilonianquiri reyin ucaruw apäna; jupasti Hamat orakena Ribla chekancascänwa. Qhayanwa reyejj ucanacaru jiwayayäna. Uqhamawa Judá orakenquir jakenacajja orakepata jayar apanucutäpjjäna.\nBabilonianquiri Nabucodonosor reyejj Ahicam chachan Gedalías sat yokaparuwa apnakeripata utt'ayäna, jupasti Sefán chachan allchhipänwa. Jupasti utt'ayatänwa Judá orakena jakenac jaytawaycatayna ucanac uñjañapataqui.\nUcatsti cunapachatï Judá orakenquir ejerciton jilïrinacapasa, uqhamarac jakenacasa yatipjjäna Babilonianquiri reyejj Gedalías chacharu apnakeripata utt'ayatapata ucqhajja, jupanacasti jupar uñjiriw sarapjjäna Mizpa chekana. Jupanacasti acanacäpjjänwa: Netanías chachan Ismael yokapa; Carea chachan Johanán yokapa; Tanhumet chachan Seraías yokapa, Netofa chekanquiri; Maaca marcanquiri mä chachan Jaazanías yokaparaqui. Jupanacasti sarapjjänwa jakenacapamp chict'ata.\nGedalías chachasti jupanacarusa, jakenacaparusa mä juramentwa lurayäna, ucatsti yatiyänwa jan caldeo oficialanacaru ajjsarapjjañapataqui, qhitinacatejj uca pachpa orakena kheparapcani, uqhamarac Babilonianquir reyirus sirvipcaraquini ucanacaru, ucatsti jupanacataquejj asquiquiwa sarani.\nUcampis pakallkör phajjsina Netanías chachan Ismael yokapaw purinïna tunca jakenacamp chict'ata, jupasti Elisama chachan allchhipänwa, uqhamarac Judá marcanquir reyinacan familiapatänwa, ucatsti takpachaniw Gedalías chacharu jiwayapjjäna, uqhamarac Mizpa chekana judío jakenaca, caldeo jakenacasa utjcäna ucanacarus jiwayapjjaraquiquïnwa.\nUcatsti take jakenacawa caldeo jakenacar ajjsarasa, ucatjja sartasisina Egiptor sarjjapjjäna, uqhamarac jach'anacasa jisc'anacasa ejerciton jilïrinacapasa.\nCunapachatï Joaquín chachajj jayan apanucuta jacascäna quimsa tunca pakallkoni mara, tunca payani phajjsita pä tunca pakallkon uru sarakata, ucqhawa Evil-merodac reyejj Babilonia marcana reyïña kalltäna; jupasti suma jakew tucüna Joaquín chachampi, ucatsti carcelatjja apsjjänwa.\nUcatjja sumwa juparojj uñjäna, Babilonia marcana mayni reyinacajj utjcäna ucanacat sipansa asquita uñjatänwa.\nUqhamatwa Joaquín chachajj presoscäna uca isipa apsusjjäna, ucat ucjjar jacäwipansti reyimp chicawa mank'asïna.\nUcjjarusti Joaquín chachajj take jacäwipanwa Babilonianquir reyita sapüru mank'ana catokäna.


1 Samuel 17 - Holy Bible [Aymara Bible 1997] - (1Sam 17)\nFilisteo jakenacasti walja soldadonacwa guerran nuwasiñataqui tantachapjjäna, Soco sisqui uca chekaruw tantacht'asipjjäna, ucasti Judá orakenquiwa, Efes-damin sat chekaruw purintapjjäna, Soco, uqhamarac Azeca sisqui uca taypiru.\nMä toketsti Saúl reyimpi israelitanacampejj Ela sisqui uca valleruw tantacht'asipjjaraquïna, waquichasisa filisteonacampi nuwantasiñataqui.\nFilisteo jakenacasti mä kollu patancapjjänwa, israelitanacasti yakha kollu patanaraqui, mä valleraquiw jupanacarojj jaljäna.\nUqhamaraqui acatjamatwa filisteonac taypitjja mä guerrero jakejj mistunïna, jupasti wali jach'a tansänwa, quimsa metronjamaraquïnwa sayt'arojja. Uca jakesti Goliat satänwa, Gat sisqui uca marcan jaquiriraquïnwa.\nP'ekeparusti mä broncet lurat cascompi asjjatataraquïnwa. Jupasti mä armadura isimpi isintataraqui, ucasti broncetaraquiquïnwa, wali jathiraqui, pheska tunca pheskani kilow pesaraquïna.\nCharanacapasti pachpa broncet luratampi imantataraquïnwa, uqhamarac flechanacapa imañäquis ucajj broncetaraquiquïnwa.\nLanzapan tucuyapasti mä telar lawan tucuyapjamänwa, ucan hierro puntapasti sojjta kilow pesaraquïna. Nayrakatapsti yanapiripaw sararaquïna.\nGoliat chachasti sayt'asisinjja israelita soldadonacarojja saraquïnwa: —¿Cunataquirac jumanacasti nuwasirjama mistunipjjtasti? Nayajj mä filisteo jakëtwa, jumanacasti Saúl reyin sirvirinacapäpjjtawa, jichhajj jumanacajj mayniru ajllt'asipjjam nayampi nuwasiri sarakaniñapataqui.\nJupatejj nayaru atipjitani nuwasiñanjja, ucapachajj nanacajj jumanacan esclavonacamaw tucupjjä, ucampisa nayatejj juparu atipjäjja, ucapachajja jumanacajj nanacan esclavonacajjaw tucupjjaraquïta.\nJichhüruw nayajj aca arunac Israel marcan ejercitoparu sista: ‘¡Qhitis nayampi nuwasirjamajja, uca jake qhitanipjjeta!’ sasa.\nSaúl reyisti, uqhamarac take israelita jakenacasa uca arunac ist'asajj, ch'ama jiwt'ayasipjjäna, ucat wali ajjsarapjjäna.\nMä jakeraquiw Belén marcan utjäna Isaí sutini, Saúl reyin urunacapansti jupajj niya chuymanëjjänwa. Uca jakesti quimsakallko yokanacanïnwa, sullquïristi David sataraquïnwa.\n[13-14] Quimsa jilïri yokanacapasti Eliab, Abinadab, Sama ucanacasti Saúl reyimpi chicaw guerraru sarantjjapjjataynajja.\nSullcäqui ucasti David satänwa, jupasti Saúl reyin campamentoparuw sarirïna, Belenaruw cuttasincäna awquipan ovejanacap awatiñataqui.\nUcañcamasti uca filisteo chachajj israelitanacarojj arnakanïnwa alwanacasa, jayp'unacasa, uqhamaw arnakasisincäna pusi tunca urunaca.\nUcat mä urojj Isaí chachajj David wawaparojj saraquïna: “Aca trigo jamp'ita, pä tunca kilo, uqhamarac tunca t'ant'ampi apjjart'awayam jilanacamataqui.\nUqhamaraqui aca tunca quesompi apawayam batallonan comandantepataqui. Ucatsti jilanacamar uñjt'aniraquim, cunjämäsipquis jupanacajj uca tokenacata yatiyaraquita, ucatsti mä cunsa apanirapita nayan yatiñajjataqui jupanacan waliquïscatapata.”\nUcañcamasti Saúl reyimpi, uqhamarac Davidan jilanacapampi take israelitanacampejj Ela sisqui uca vallenwa filisteonacampi ch'ajjwasipcäna.\nKhepärmanthisti Davidajj wali alwatwa sartasïna, ovejanacap mayniru jaytawayasinsti, cunanactejj Isaí awquipajj churcatayna ucanac apt'ataw sarawayäna. Campamentor purcän ucapachasti, ejercitojj nuwasiri mistuñataquiw waquichasiscäna, uqhamarac guerrar mistuñataquiw arnakasipjjaraquïna.\nIsraelitanacasa, uqhamarac filisteo jakenacas, purapat uñthapisitaw formantasipjjäna.\nDavidasti cunanactejj apcäna ucanacjja, armanaca, yakha yänacampi uñjiri jakeruw jaytt'awayi, uqhamarac uca filanac taypiruw jalantawayi, cunjämäsquis jilanacapajj ucanac yatiñataqui.\nJilanacapampi parlañcamasti, uca guerrero filisteo chachajj arnakasisincaraquïnwa, jupasti Goliat sataraquïnwa, Gat marcanquiriraqui. Filisteonac taypita mistunisinsti, wasitat israelitanacarojj arnakasincaquïnwa, cunjämatejj pasïri urunacan arnakascatayna uqhama. Davidasti ucjja ist'araquïnwa.\nIsraelitanacasti uca chacha uñjasajja wali ajjsarapjjäna, jupan nayräjjapatsti imantasjjapjjaraquïnwa,\n“¿Uñjapjjtati uca chachar mistuniri? ¡Israelar arnakeriw jutaraquiquejja! Qhititejj juparu atipjaspa ucarusti reyejj walja yänacwa churani, phuchapsa warmipat churaraquini, familiapasti janiw impuestonac pagcjjaraquiniti” sasaw jakenacajj parlapjjäna.\nUcat Davidajj jupa jac'anquir jakenacaru jisct'araquïna: —¿Qhititejj aca filisteo chacharu jiwaycaspa, uqhamarac israelitanacar jisc'achatapsa apakcaspa uca jakerusti reyejj cunsa churaspa? Uqhamasti, ¿qhitiraqui uca jan Diosar uñt'iri filisteo chachasti, jacquir Diosan ejercitopar arnakaniñapataquisti? —sasa.\nJupanacasti cuntejj nayratpacha reyejj churañatac arscatayna uca quipca arunacacwa sapjjäna, qhititejj Goliat chacharu jiwaycaspa ucarojja.\nUcampisa Eliab sata Davidan jilïri jilapajj, uqham jakenacampi parlasquiri ist'asinjja wali colerasïna, ucat saraquïna: —¿Cunarus acar jutta? ¿Qhitirus uca mä kawkha ovejanaca wasaran jaytaniwayta? Nayajj jumarojj uñt'smawa jach'achasiñ munirïtama, uqhamarac jan wali amtatanacamsa, jumasti soldadonacar nuwasisquiri uñjiriquiw juttajja —sasa.\n—Jichhasti, ¿cunarac lurttsti? Nayajja alekaquiw parlt'ascta —sasaw Davidajj saraquïna.\nUcatsti janc'aquiw jilapatjja sarakawayjjäna, yakha jakenacarusti cuntejj reyejj churcaspa uca filisteo jaker atipjirirojja ucanacwa jisqhiraquiquïna, ucatsti uca pachpa arunacacwa catokaraquïna.\nYakhepa jakenacasti, uqham Davidan jisqhiscatapa ist'asinsti, Saúl reyir yatiyiriw sarapjjäna, Saúl reyisti Davidaruw jawsayaniraqui.\nUcat Davidajj Saúl reyirojj saraquïna: —Janiw qhitis uca filisteo chacharojj ajjsarañapäquiti, naya jach'a reyin sirviripaw jupampi nuwasir sarä —sasa.\n—Janiw juma sapaqui uca filisteo chachampi nuwasir sarcasmati. Jumasti wawäsctawa, ucampisa jupajj wayna tiempopatpacha guerran nuwasiri yatitawa —sasaw Saúl reyejj saraquïna.\nDavidasti sascaquïnwa: —Cunapachatejj aca juman sirvirimajja, ovejanacap awatiscäna ucapachajja, mä leonasa, jan ucajj mä ososa jutirïnjja, ucat mä oveja tamat apasjjerïna ucapachajj,\nnayajj khepat arctirïyäta, ucat uca oveja aparirïtjja. Ucampisa cunapachatejj uca animalajj cutiquipstanisin jaljjatañ munitän ucqhasti, nayajj lacat catusin ch'iyt'irïyäta, jiwayañcamaraquiw jawk'jirïyäta.\nUqhamapï mä leonäscpasaya, jan ucajj mä osöscpasaya, aca sirvirimajj jiwt'ayaquipunirïnwa. Aca jan Diosar uñt'iri filisteo chacharusti uca quipcaraquiquiw lurasini jacquir Diosan ejercitopar arnakatap laycu.\nTatitojj nayarojj leonan amparapatsa, uqhamarac oson amparapatsa khespiyituwa. Aca filisteo chachan amparapatsti khespiyaraquiquitaniwa. “Ucat Saúl reyejj saraquïna: —Uqhamajj saramaya, Tatitusti juma chicaraquïpan —sasa.\nUcat Saúl reyejj Davidarojj uca jupan guerran nuwasiñ isipampiw isthapiyi, uqhamarac mä broncet lurat cascompiw p'ekepat asjjatayi, uqhamarac cuerpoparusa mä hierrot lurat isimpiraquiw isintayi.\nUcat Davidajj espada warccatasi, sartaña yant'i, janiw uca isirojj yatitäcänti. Ucat ucspachaw Saúl reyirojj saraqui: —Janiw sartañjamäquiti take aca isinacampi isintasisajja, janiraquiw uqhamarus yatitäcti aca isinacarojja —sasa. Ucat take ucanacjja isirasjje.\nThujrup aytasisinsti, pheska llust'a kalanac jawirat irtasiwayi, ucatsti uca kalanacjja wayakaparuw irantasiwayi, ucatsti k'orawa ekt'ataquiw uca filisteo chachampejj jiquintasi.\nFilisteo chachasti juc'at juc'atwa Davidarojj jac'achasinïna. Jupan nayrapsti yanapiriparaquiw jutäna.\nFilisteo chachasti Davidar uñjasinjja, uñcatänwa sinti wawäscatapa, suma wila ajanuni, suma uñnakt'aniraqui, janiw yäkcänti,\nUqhamarus saraquïnwa: —¡Jutam acaru, nayajj janchimjja alajjpach jamach'inacan mank'añapataqui, pampanquir animalanacan mank'añapataquiraquiw churä! —sasa.\nDavidasti saraquïnwa: —Jumasti espadampi, lanzampi, flechanacampiw nayamp nuwasirejj juttajja ucampis nayajj jumampi nuwasirejj take ch'amani Tatit Diosan sutipjjaruw juttjja. Jupasti Israelan ejercitopan Diosapawa, qhitirutejj jumajj arnakcta ucana.\nJichhajj Tatitojj jumarojj amparajjaruw catuyitani, ucatsti jichhpachaw jiwt'ayäma, p'ekemsa apakaraquïmawa. Uqhamarac filisteonacan janchipsa alajjpach jamach'inacaruw mank'añanacapataqui churä, pampanquir animalanacaw mank'apjjaraquini. Uqhamatwa take jakenacajj yatipjjani, Israelanjja mä Diosajj utjatapa.\nTake qhitinacatejj jichhajj acancapqui ucanacasti yatipjjaniwa, Tatitojj janiwa espadampiti ni lanzampicha khespiyqui. Aca nuwasïwisti Tatitunquiwa. Juparaquiw jumanacarojj nanacan amparanacajjaru catuyapjjetani —sasaw Davidajj säna.\nFilisteo chachasti sartanisinjja Davidampi jiquintasiriw juti, Davidasti janc'aquiraquiw waquicht'asi filisteo chachampi jiquintasiñataqui.\nWayakapatsti mä kala irsusisaw k'orawt'i filisteo chacharojj parat wact'ayi. Kalampi parat p'iyantatasti filisteo chachajj ajanutwa orakerojj liwnokti.\nUqhamwa Davidajj filisteo chacharojj atipjäna. Mä k'orawampi, mä kalampiquiw Davidajj filisteo chacharojj jiwt'ayäna, jan espadampiqui,\njupasti janc'aquiw uca filisteo chacha jac'aru jaläna, ucatsti espadapa apakasinsti, aysusinwa uca espadampi p'eke apakaraquïna. Filisteonacasti uqham suma guerrero jakepan jiwatäjjatapa uñjasinsti jaltjjapjjänwa.\nUqhamasti israelita jakenacajja, uqhamarac Judá ucanquir jakenacasa, filisteonacan jaltjjatanacap uñjasinsti, wali jach'at arnakasisaw filisteonacarojj arctapjjäna, Gat sisqui uca mantañcama, Ecrón marcan puncupcamaraqui. Thaquinsti Saaraim sisqui ucat, Gat uqhamarac Ecrón sisqui ucacamajja filisteo soldadonac jiwaratajja walipunïnwa.\nUqham filisteonacar arctatatsti, israelitanacajj cuttanjjasinjja campamentonacapwa k'ala saqueyjapjjäna.\nDavidasti uca filisteo jaken p'ekep catusinsti Jerusalenaruw apäna, armanacapsti carpaparuw imjjaraquïna.\nCunapachatejj Saúl reyejj Davidar uñjäna filisteo chachampi jiquisiri, ucapachaw jisct'äna Abner sat ejerciton generalaparu: —Abner, ¿qhitis uca waynan awquipajja? —sasa. Abner generalajj saraquïnwa —Juman jach'a sutimjjaruw arsta, janiw yatcti.\nUcjjarusti reyejj saraquïnwa: —Uqhamajj yatjjatamaya qhitin yokapas uca waynajj uca —sasa.\nUqhamasti cunapachatejj Davidajj uca filisteo jaker jiwt'ayanisin cuttanjjäna uca jaken p'ekepas apt'at cuna, ucapachasti Abnerajj jupar jicjjatasinjja Saúl reyin ucaruw irpäna.\nSaúl reyisti jisct'araquïnwa: —Wayna, avisita, ¿qhitin yokapätasa? —sasa. Davidasti saraquïnwa: —Nayajj Belenanquiri Isaí sirviriman yokapätwa —sasa.


Bible in one year - Aymara Bible 1997 - August 5\n1. Uz sat chekan mä chachaw utjäna Job sutini. Jupasti asqui, cheka jakënwa, Diosarus ajjsartiriraqui; ñankha lurañatsa jithektataraqui.\n2. Job chachajj pakallko yokanacani, quimsa phuchanïnwa.\n3. Jupajj pakallko waranka ovejanacanïnwa, quimsa waranka camellonacani, pheska pataca yunta vacanacani, pheska pataca asnonacani, walja uywatanacaniraquïnwa. Jupasti inti jalsu tokenquir jakenacatjja wali kamirïnwa.\n4. Job chachan yokanacapasti sapa mayniw urupanjja jach'a mank'äwinaca utapan lurapjjerïna, uca mank'äwirusti quimsa cullacanacapjja jawsapjjaraquirïnwa, jupanacampi chica cusisipjjañapataqui.\n5. Uca mank'äwi pasatatsti, Job chachajj wawanacapa jawsayasinjja wali alwata sartasinwa sacrificionac nact'ayasin loktirïna, uqhamata sapa mayni jupanacajja juchanacapata k'omachatäñapataqui. Uqhamsti Job chachajja lurirïnwa wawanacapajja inampisa chuymanacapana jan walinaca amtasinjja Dios contra jucha lurapjjaspa uca amuyasina.\n6. Mä urojj Tatitun ucaruwa uñstiri jutapjjäna alajjpachanquir Diosan sirvirinacapajja, jupanacampi chicasti Supayajj jutaraquïnwa.\n7. Ucatsti Tatitojj Supayarojj jisct'änwa: —¿Cawquitsa jumajj jutta? —sasa. Supayasti saraquïnwa: —Nayajj orake maysat maysa muytanïwitwa jutascta —sasa.\n8. Ucat Tatitojj Supayarojj saraquïnwa: —¿Job sat sirvirejjaru uñjaniwaytati? Janiw qhitisa orakenjja utjquiti jupjama cheka, asqui jakejja, jupasti janipuniw qhitirus ñankha lurañ munquiti —sasa.\n9. Ucjjarusti Supayajj saraquïnwa: —Jupajj janiw inaqui jumaru sirvctamti.\n10. Jumajj janiw qhitina juparu llamct'añapsa munctati, janiraquiw familiaparusa, cuna yänacapatejj utjqui ucanacarusa. Jumasti take luratanacaparojj bendiciractawa, ucatwa jupajj orakenjja walja uywanacani kamir jakejja.\n11. Jichhasti cunanacapatejj utjqui ucanacjja apakjjam ucapachaw uñjäta cunjämtejj juman ajanumaru ñankha arunacampi maldecïtam ucjja.\n12. Diosasti Supayarojj saraquïnwa: —Uqhamajja waliquiwa, jichhasti Job chachan take yänacapampejj cunjämarutejj muncta uqhamaru luram. Ucampisa juparojj jani cuna jan walinacsa luramti —sasa. Ucatsti Supayajj Diosan nayrakatapatjja sarawayjjänwa.\n13. Mä urojj Job chachana yokanacapampi phuchanacapampi jilïri jilapana utapanwa mä jach'a mank'äwincasipcäna.\n14. Mä jakew Job chachana utaparu purinïna aqham sasa: —Nanacajj vacanacampejj yapunacwa khollisipcäyäta, uqhamarac asnonacsa awatisipcäyätwa uca jac'ana,\n15. ucatsti acatjamatwa sabeo sat jakenacajja jutasinjja uywanaca lunthatawayapjjetu, jakenacarus jiwarayawayapjjaraqui. Ucampis naya sapaquiwa jaltanjjta jumaru yatiyañataqui —sasa.\n16. Uca jakejja uqham parlañjja janïraw tucuycänti, uqhamaruw maynejja puriniraquiquïnwa aqham sasa: —Khejjokhejjonacawa jiwarayi awatirinacaru, uqhamarac ovejanacarusa. Ucampis naya sapaquiw jaltanjjta jumaru yatiyañataqui — sasa.\n17. Uqham parlañsti uca maynïrejja janïraw tucuycänti, uqhamarusti maynejja puriniraquiquïnwa, aqham sasa: —Quimsa tama caldeo jakenacajj jutasinjja camellonacwa lunthatawayapjje, uqhamaraqui jakenacamarusa cuchillompcamaraquiw jiwarayawayapjje. Ucampis nayaquiw jaltanjjta jumaru yatiyañataqui —sasa.\n18. Uqham parlquipansti maynejj puriniquiraquïnwa, aqham sasa: —Yokanacamampi, phuchanacamampejj jilïri yokamana utapanwa mä jach'a mank'äwincasipcäna.\n19. Uqhamaruwa wasar toketa thayajj jutasina utaru pusi toketpacha onjjtayasina jupanaca patjjaru alljjattayi. Ucatsti takeniw jiwarapjje, ucampis naya sapaquiw jaltanta jumaru yatiyañataqui —sasa.\n20. Ucatsti Job chachajja sartasinjja wali llaquin phokt'ataw isinacapa ch'iyanokasïna, ñic'utapsa mururasisaw quillt'asisa yupaycharaquïna.\n21. Jupasti sänwa: “Nayajj taycajjan puracapatjja k'alalaquiw nasta, k'alalaquiraquiw cuttjjaraquëjja. Tatitu Diosaw take cunsa churitu, ucatsti jupaw apakasjjaraquitu. Ucampis ¡Tatitun sutipajj jach'añchatäpan!” sasa.\n22. Take uqhamanaca uñjcasasa Job chachajja janiw cuna juchsa lurcänti, janiraquiw cuna jan walinacsa Dios tokejj arscaraquïnsa.\n1. Yakha urusti Tatitun ucaruw uñstiri jutapjjäna, alajjpachanquir Diosan sirvirinacapajja, jupanacampi chicasti Supayajj jutaraquiquïnwa.\n2. Ucatsti Tatitojj Supayarojj jisct'araquïnwa: —¿Cawquitsa jumajj jutta? —sasa. Supayasti saraquïnwa: —Nayajj orake maysat maysa muytanïwitwa jutascta —sasa.\n3. Ucat Tatitojj Supayarojj saraquïnwa: —¿Job sat sirvirejjaru uñjaniwaytati? Janiw qhitisa orakenjja utjquiti jupjama cheka, asqui jakejja, jupasti janipuniw qhitirus ñankha lurañ munquiti. Ucampis jumajja ina ch'usatsa yänacapsa, uywanacapsa tucjaychista; jupajja uqhama luratas janiw mayjt'asquiti, sarnakäwipasa pachpaquïsquiwa —sasa.\n4. Ucat Supayajj Tatiturojj saraquïnwa: —Mayni jaketaquejja janchipatejj waliquïscchi jan cuna camachata ucajja take cunasa waliquïsquiwa. Ucampis mä jakejja jacañapa khespiyasiña laycojja cunsa luraquispawa.\n5. Jichhasti janchiparu llamct'am, ucatsti ucapachaw uñjäta cunjämtejj juman ajanumaru ñankha arunacampi maldecïtam ucjja —sasa.\n6. Ucat Diosasti Supayarojj saraquïnwa: —Waliquiwa, jichhasti jupampejj jumajja cunjämtejj muncta uqhamaru luram, ucampis jacañapaqui jan apakamti —sasa.\n7. Ucatsti Supayajj Tatitun ucata mistuwayasinjja, Job chacharojja jan kollcaña llejjti usumpiw usuntayäna. Ucatsti uca llejjti usojja cayuta, p'ekecamaw catuntäna.\n8. Ucat Job chachajj khella taypiru konuriw sarjjäna, uqhamaraqui ñek'e phuqhu p'aquit jiq'illitampiw jat'isiscäna.\n9. Ucat warmipasti saraquïnwa: —Jumajj uqhampachasa suma asquïñjja munascactawa, ¡ñankhacham Diosaru, ucatsti jiwjjam! —sasa.\n10. Job chachasti saraquïnwa: —¡Warmi, jan uqhama cuna jan walinacsa parlamti! ¿Jiwasatejj Diosatjja asquinac catokstan ucapachasti janit jan walt'añanacjja Diosat catokcaracsna? —sasa. Uqhamäcasinsa Job chachajja janiw cuna juchanacsa lurcänti, janiraquiw lacapampis cuna jan walinacsa arscaraquïnti.\n11. Job chachanjja quimsa amigonacapaw utjäna: Elifaz sata, Temán chekanquiri; Bildad satajja, Súa sat chekanquiri; Zofar satasti, Naamat sat chekanquiriraqui. Jupanacasti Job chachana uqham jan walt'añanacaru puritapa yatisinjja amtasipjjänwa chuymacht'iri, uqhamaraqui uca llaquinacapana uñjt'iri sarañataqui.\n12. Purisinsti Job chacharojj jan uñt'caya jicjjatapjjäna; uqham jan wali uñjasinsti wararipjjänwa, jachapjjaraquïnwa, uqhamaraqui isinacapsa ch'iyanokasipjjäna, p'ekenacaparusa lak'ampiw willjjatasipjjaraquïna.\n13. Ucatsti Job chachampi chicaw kont'asipjjäna. Jupanacasti pakallko urumpi pakallko arumampiw ucancapjjäna, janiraquiw arsa arsupcänti Job chachan t'akhesitapajj sinti jach'ätap laycu.\n7. ch'ekäjjamanjja, warankaw jiwarani, cupëjjamansti tunca warankaw tucusini, jumarusti janiw cunas camächcätamti.\n8. Nayranacamamp uñjañataquiquiw ucancäta, ñankha lurir jakenacan catokäwip uñjäta.\n9. Jumajj Tatitumpiw imayastajja, Alajjpachanquiriruw arjjatirimat uchastajja.\n10. Chijejj janiw jac'achascätamti, usus janiraquiw utamar purincaniti,\n11. Diosajj angelanacaparuw qhitanini, sarnakäwim imañataqui.\n12. Amparapjjaruw apapjjätam, cayuman kalar jan lanctasiñapataqui;\n13. catarinacarusa, asïrunacarus takjjatascaquïtawa, leonanac taypinsa, ajjsarcañ animalanac taypinsa, sarnakascaquïtawa.\n13. Jayra jakejj jan irnakaña munasinjja, cunaymanampiwa tuwakasi, aqham sasa: “Callenjja mä leonaw utji, nayarojj mank'antitaspawa” sasa.\n14. Wali mankha phuch'ur uñtatawa jan wali sarnaker warmin arunacapajja; qhitirutejj Tatitojj mutuyañ munqui ucarojja uca warmin ucaruraquiw puriyi.\n1. Jilatanaca, jumanacajj sum yatipjjta leyjjatjja. Uca leyisti ch'amaniwa jacquir jaketaquiqui.\n2. Acasti mä uñacht'äwiwa: Mä casada warmejja leyirjamajj chachapa jacquipanacwa jupar catuyasiñapa. Chachap jiwjje ucapachajj warmejj librëjjewa leyitjja.\n3. Uqhamasti jupatejj yakha chachampi sarnakchejja chachapa jacasquipana ucajja, wachok juchwa luri, ucampis chachapatejj jiwatäjjchi ucapachajja, cuntejj leyejj sisqui ucatjja librëjjewa, jupasti yakha chachampi jan juchar purisajj casarasiscaraquispawa.\n4. Uca quipcaraquipï jumanacajj, munat jilatanaca, Criston cuerpopar catuyatäjjapjjsta ucajja, leyitaquejj jiwatäjjapjjtawa, uqhamata yakhampi jacapjjañamataqui. Jichhajj Cristoncjjapjjtawa qhititejj jiwatanaca taypit jacatatawaycatayna ucana, ucasti jiwasan Diosataqui asquïñasataquiwa.\n5. Janchin munañapancascäyätan ucqhajja, leyejj jiwasanacarojj juchachasiñ amtayiriquïnwa. Uca juchanacasti jiwañaruw apistänjja.\n6. Ucampis uca leyin munañaparojj jiwatäjjtanwa, jichhasti khespiyatäjjtanwa Ajayun machak jacañan Diosaru sirviñataquejja, janiw uca merk'e leyejj kellkatäcän ucarjamati.\n7. Jichhasti ¿cun sañänisa? ¿Leyejj juchati? Janiw cunäquipansa. Ucampis janiw nayajj yatquiriscäyätti cunatejj juchäqui ucjja janitejj uca leyejj utjcasapän ucajja. Amuyt'añäni, janiw nayajj yatquiriscäyätsa cunatejj jakenquir munañäqui ucjja janitejj leyejj uc khanañchcasapäna: “Jan jakenquir munamti” sasa, ucajja.\n8. Ucampis juchajja ucjja sumwa catjjarusi, ucatwa nayarojj cunayman take casta jan wali amtañanacajj jutitu. Juchasti jan ley utjcjjasapän ucqhajja jiwatäjjaspawa.\n9. Nayasti mä urunacanjja jan leyiniw jacäyäta, ucampis ley jutipanjja juchajj jactjjewa, nayasti jiwjjaractwa.\n10. Ucampis ac jicjjatta, leyejj jacañatacjamäcchïna ucasa, jiwañacwa nayarojj churitu.\n11. Juchasti leyjja sumwa catjjarusi, ucatwa nayarojj sallkjitu, uqhamarac uca quipca ley tokes nayarojj jiwayitu.\n12. Ucampis uca leyejj chekpachansa kollanawa, camachisti kollanaraquiwa ucatsti asquiraqui sumaraquiwa.\n13. Uqhamasti, ¿wali sumäquis ucat nayarojj jiwañaru apitojja? ¡Janiwa uqhamäquiti! Juchawa nayarojj jiwañar apirejja, uqhamatwa jupajj uñacht'ayasi juchätapa. Cunatejj asquïqui uca toketaracwa jupajj uc luri, uqhamataracwa leyejj uñacht'ayasi juchajj jan walïtapa.\n14. Yatiractanwa leyejj ajayütapa, ucampis nayan janchi cuerpojjajja juchan munañapar sarnakañatac aljantatawa.\n15. Janiw nayajj amuycti cunatejj nayar pasquitu ucjja. Nayasti janiw cuntejj muncta uc lurcti jan ucasti cuntejj uñisctjja ucwa lurtjja.\n16. Jan muncta ucac lurascta ucajja, amuytwa leyin sumätapa.\n17. Uqhamäsinjja janiw nayati take ucanacjja lurctjja, jan ucasti cuna juchatejj nayan utjqui ucaw ucanacjj luri.\n18. Nayasti yattwa janiw cuna asquis nayanjja utjquiti, asqui lurañsti munasctwa, ucampis janiw lurcti.\n19. Janiraquiw cuna asctejj muncta ucjja lurcti, jan ucasti cunatejj jan walïqui ucacwa lurta.\n20. Uqhamajj cuntejj jan muncta ucac lurascta ucajja, janiw nayatäcjjeti jan ucasti cawquïr juchatï nayan utjquis ucaw ucjja luri.\n21. Uqhamajj take acanacapï nayarojj pasasquitojja: cunapachatejj asqui lurañ muncta ucajja, nayanjja ñankhacwa jicjjatta.\n22. Chuymajj mankhenjja Diosan leyiparu wal munta,\n23. ucampis naya quipcanjja mayaw utjitu, cuntejj nayajj muncta uca contrawa, ucasti janchejjancquis uca juchan munañapawa, ucan catuntataraquïtwa.\n24. ¡Cunaquïcta nayajja! ¿Qhitis uca ñankha janchin munañapatjja khespiyitani? Jupasti jiwañaruquiw apasquitu.\n25. Dios mayniquiw Jesucristo toke luraspajja. Chekpachansa nayajj yuspagartwa Diosaru. Nayasti amuyasisctwa Diosar take sirviñajja, ucampis jañchin munañaparjamajj esclavösctwa.


Peshawar, Pakistán markan kawkhantï 132 wawar jiwayapkän mä machaq yatiqañ utaw ch’ujtaw sarantayaski · Global Voices Aymarata\nQillqiriAnushe Noor Faheem.\nJaqukipäw uñt'ayata/apkatata 11 Willka kuti phaxsi 2015 1:23 GMT\nTalibán markax Peshawar markan mä ejército yatiqañ utax utjki ukar aynacht'aykana, 2014 marana, 148 jaqiw jiwana, 132 wawarakiw uka taypinkäna, ukham utjatapatax awkinakapax jisk'a wawanakapar khitañx asxarxapxanwa.\nUkampirus yatiqañ utanakax luräwinakapamp sarantxapxiwa, mäphaxsi arch'ukiwinakata. Jichhax mä yatiqañ utaw uñt'ayaski.\nJan ukhamakipansti, mä phaxsit yatiqañ utanakax luräwinakapar sarxatxapxäna, asxarañanak axasa. jichhax, mä jatiqañ utaw esperanza uka t’aqhisiw taypin jalutataski. Colegio de Peshawar por la Paz ukax 6 uru llamayu paxsina 2015 marana ch’allt’ataxäna, religionakan suma sarnaqäwi, jisk’a imillanakatak yatichäwi ukhamarak maynikiñatak uka amtaw sartayaña utji. Activista australiano de justicia social Francis Venturan utt’ayatawa, khä Organización Juvenil de Peshawar uka yanapt’awimpi. q’alpach comunidades religiosas jaqinakaw irnaqapxi mä pachp wiphal chuymani:


Jesucristo toke, Diosajj ajayu token kamirïña churapjjtam, parlañansa yatiñ cancañansa.\nJupanacasti sapa mayniw Kollan Ajayumpi phokt'atäpjjäna. Ucatsti yakha arunac parlaña kalltapjjäna, cunjämarutejj Kollan Ajayojj parlaycäna uqhamarjama.\nCunapachatejj Pablojj amparapamp jupanacjjar lokjjati ucqhaw Kollan Ajayojj jupanacjjar jutäna. Ucatsti jupanacajj jan uñt'at arunacwa parlapjjäna, Diosan arunacapsa yatiyapjjaraquïna.\nAca chimpunacaraquiw iyawsirinac taypinjj utjani: Sutejjanwa ñankha ajayunacjja alissupjjani; machak parlanac parlapjjaraquini;\n1 Corintios 14:27-28\n Cunapachatï jan uñt'at arunacat parlapjjäta ucqhajja, paniniqui jan ucajj quimsaniquiwa parlañapa, maynit maynita parlasa; uqhamarus mayniw khanañchañaparaqui ucanacan parlatanacapjja. Ucampis janitejj qhitis uca jan uñt'at arunaca khanañchirejj utjcchi ucqhajja, janicucha tantachasïwinacamanjja parlapcamti uca jan uñt'at arunacatjja, jan ucasti sapakat maynisa jupa pachpa parlaspan uqhamarac Diosampisa.\n Uca Ajayu tokeraquiw yakheparu cunsa sum parlt'añapataqui yatiñ ch'ama churi, uca pachpa Ajayu tokeraquiw yakheparojj take cunas wali suma uñt'añampi parlt'aña churaraqui. Yakhepanacajj iyawsañwa Ajayu toke catokapjje, yakhepanacasti ch'am catokapjjaraqui usutanacar waliptayañataqui. Yakhepanacajj milagro lurañataquiraquiw ch'am catokapjje, yakhepanacasti Diosan arunacap parlt'añataquiraquiw ch'am catokapjje. Maynejj asqui ajayunaca, ñankha ajayunaca uñt'añ churäwi catoke. Yakhepanacasti jan uñt'at lajjranac parlañ churäwi catokapjje, yakhepanacasti uca jan uñt'at lajjranac parlatäquis uca arunac khanañchañataquiraquiw ch'am catokapjje. Ucampis take acanacjja mä sapa Ajayuquiw luri, jupasti cunjämarutejj munqui uqhamaruw sapa maynirus laquinoke.\n Nayatejj jakenacana angelanacana parlanacap parlirista, ucat janirac munasiñanïquiristjja, mä latar uñtataquiw tojjokerista, mä platillor uñtataquiraquiw chhollokeristjja. Diosat catokat arunactejj parliristjja, uqhamarac Diosan amtatanacapsa k'al yatirista, take cuns yatiraquirista, iyawsañajjas jach'araquïspa kollunac onjjtayañcamajja, ucat janiraqui munasiñanïquiristjja, janiw nayajj cunäctsa. Take yänacajjtejj laquinokasjjerista, pachpa janchejjsa naqhantatäñataqui catuyasirista, ucatsti janirac munasiñajj utjquitaspajja, janiw cunataquis uca luratajjajj asquïcaspati. Qhitintejj munasiñajj utjqui ucajj llamp'u chuymaniwa, suma jakewa, janiw envidiasirïquiti, janiw jach'a jach'a tucurïquiti. Janiw cuna jan walsa lurquiti, janiraquiw cunsa jupataquiqui munirïquiti, janiw colerasquiti, janiraquiw colerasitapsa imjjäsisquiti. Janiw cunatejj jan walïqui ucatjj cusisiñ yatquiti, jan ucasti cunatejj chekapäqui ucat cusisiñ yati. Take cun t'akhesi, take cun iyawsi, take cun llamp'u chuymampi suyt'araqui. Munasiñajj janipuniw tucusquiti. Mä urojj janiw Diosan arunacapajj parlascjjaniti, janiraquiw jan uñt'at arunacatsa parlascjjaniti, ni take cun yatiñas munascjjaraquiniti. Uca yatiñanacasa, profecía arunac parlañanacasa jan chekätap laycojj, tucusiquiniwa cunapachatejj cheka cancañajj jutcani ucapachajja. Wawäcasajj wawjamaw parläyäta, amtäyätsa, amuyt'äyätsa. Chachäjjta ucapachasti, take cunatejj wawan luräñapäqui ucjj apanucjjtwa. Jichhajj take cunas jayphucjamaqui mä espejotjam uñjasctanjja, ucampis mä urojj take cuns khanwa uñj-jjañäni. Jichhajj yatiñajjajj janiw phokhatpachäquiti, ucampis uca uruw takpach uñt'jjäjja cunjämtï Diosajj nayar uñt'quitu uqhama. Uqhamapï iyawsañasa, suyt'añasa, munasiñasa jan tucuscanitejja, ucampis aca quimsatjja munasiñapuniw jilt'atajja.\n Munasipjjapunimaya jumanac purajja, uqhamarac chuymanacamanjja munapjjapunim Diosan take ajayu token churäwinacapa catokañjja. Diosat catokat arunacap parlañ munapjjam. Jan uñt'at arunacat parlir jakejja Diosaruw parli, janiw jake masiparu parlquiti, janiraquiw qhitis parlatapjja amuyquiti. Cuntejj parlqui ucjja ajayu toket parli ucampis ucajj jaketaquejj jan amuyt'cayawa. Ucampis qhititejj Diosan arunacapa parlqui ucajj Diosat catokasinjja jakenacaruw parli iyawsañanacapan jiltapjjañanacapataqui, ch'am catjjatayañataqui uqhamarac chuymachañataquisa. Jan uñt'at arunac parlirejj jupapachaw ajayu tokenjja jilti, ucampisa Diosat catokasin arunacap parlirinacajja iglesianquirinacaruw ajayu tokenjja jiltayaraqui. Nayajj muniristwa jumanacajj sapa maynis jan uñt'at arunac parlirïpjjañama, ucat sipan juc'ampjja muniristwa jumanacajj Diosat catokata arunaca mayninacaru parlapjjañama, uqham parlañaw asquejja jan uñt'at arunac parlañat sipansa. Jan ucajj jan uñt'at arunac parlirinacajj khanañchapjjañapawa parlatanacapa, uqhamata iglesianquirinacajj ajayu tokenjja jiltapjjañapataqui. Ucatpï jilatanaca, nayatejj jutasin jan uñt'at arunacat parlapjjäma ucqhajja ¿cuna asquirac jumanacasti jicjjatapjjasmasti? Inas cun Diosajj yatiyañ munchi jan ucajj mä chekapa arunaca, jan ucajj Diosan arunacapa jan ucajj mä yatichäwi parlañ utjchi ucqhaquiwa parliristjja. Jichhajj amuyt'añäni pinquillompita, arpampita. Ucanacajj música tocañataquiwa wali, ucampis janiw jacañanïpquiti. Uca instrumentonacatejj alekaqui tocatäspa ucajj janiw cuna musicätapas yatiscaspati. Guerranccasinjja, trompetatejj jan suma khana phust'ascaspajja, janiw qhitis nuwasiñatac waquichascaspati. Uqhamaraquiw jumanacampejj lurasi. Jumanacatejj jan uñt'at arunacat parlapjjätajja jan qhitinsa amuyt'cañjja, ¿cunjämatrac yatisispa cuna parlapjjatanacamasa? ¡Ina ch'usaruquiw parlasipctajja! Aca orakenjja walja parlanacaw utji, ucampis take uca parlanacajja amuycañaraquiwa. Ucampisa nayatejj jan amuycäjja, mä jaken nayar yakha arut parljjayatapa, uca jaketaquejj nayajj mä yakha marcanquir jakjamäyäwa, jupas nayataquejj uqhamaraquïspawa. Ucatpï, jumanacajj niyaqui wali ajayu toketa cuna ch'amsa catokañ munapjjstajja, munapjjapunim cunanacatejj iglesianquirinacar jiltaycaspas ajayu tokenjja uca lurañanac catokaña. Uqhamajj mä jaketejj jan uñt'at arunacat parlchejja, Diosatjja ch'am maypan cuntejj parlqui uca khanañchañataqui. Nayatejj mä jan uñt'at aruta oración lurirista ucqhajja, chekpachansa ajayojjampiw oración lurasctjja, ucampis amuyojjampejj janiw cuna ascsa jicjjatcti. Uqhamasti ¿cuna lurañajjaraquïspasti? Chekpachansa ajayumpiw oración lurä uqhamarac amuyojjampisa. K'ochunacsa ajayumpiw k'ochü uqhamarac amuyojjampisa. Jumatejj ajayunaqui Diosarojj yupaychätajja, mä alek ist'iric jutirejj janiw juma chica oración lurcaraquispati cuna parlatamsa jan amuyatap laycu. Oracionan Diosar yuspagaratamajj wali sumäscaspawa, ucampis maynejj janiw ajayu tokenjja jiltquiti. Diosarojj yuspagartwa, nayajj jumanacat sipansa juc'ampwa yattjja uca jan uñt'at arunacat parlañjja. Ucampis cultonjja, mä pä arunacsa, amuycañwa parlañ muntjja, uqhamat mayninacar yatichañataqui, tunca waranka jan uñt'ata, jan amuycaya arunac parlañat sipana. Jilatanaca, jan wawjam amuyt'asirïpjjamti. Jan ucasti jan walinac lurañataquiqui wawjamäpjjam, ucampis amuyt'asiñ tokensti jach'a jakenacjamäpjjaraquim. Tatitun arunacapanjja siwa: “Aca marcarojj jan uñt'at arunacata yakha jakenacampiw parlayäjja, ucampis janiw nayarojj ist'apquitaniti, siw Tatitojja.” Uqhamajja jan uñt'at arunacat parlañajja mä chimpücaspas uqhamaw jan iyawsirinacataquejja, ucampis iyawsirinacataquisti janiw uqhamäquiti. Diosat catokat arunaca parlañajja iyawsirinacataquejj mä chimpuwa, ucampis jan iyawsirinacataquejj janiw uqhamäcaraquiti. Uqhamajja cunapachatï jumanacajj takeni iglesian tantacht'asipjjätajja, ucat takeni jan uñt'at arunaca parlasipcäta, ucat ucaru mä jan iyawsirinacajj mantanipjjani ucqhajja, jumanacar uqhama parliri ist'asajja: “Acanacajj lokhenacasä” sapjjätamwa. Ucampis takenitejj Diosat catokata arunaca khanpacha parlapjjätajja ucat maynejj jan iyawsirïcasina, jan ucajj jan cunsa suma yatcasa mantaninejja, jumanacan parlatanacam ist'asajja jupajj juchap uñt'asiniwa. Ucatsti jupapacharaquiw chuymapsa uñantasinejja, jumanacan parlatanacama ist'asajja. Uqhamatwa cuntejj chuymapar imjjäsqui ucanacajj khanaru mistuni, ucatsti quillt'asisinjja Diosaruw yupaychani, saraquiniwa: “Chekpachawa Diosajj jumanac taypinqui” sasa. Uqhamajj jilatanaca, jichhajj acaw utji: Cunapachatï tantacht'asipjjäta ucqhajja, jumanacatjja mayninacajj k'ochusiñwa munapjje, yakhepanacajj yaticht'aña, yakhepanacanjja utjaraquiw Diosan mä cuna yatiyäwipasa, jan ucajj jan uñt'at arunacat parlañasa, jan ucajj uca jan uñt'at arunacat parlatäquis uc khanañchañasa. Ucampis take cunas ajayu token iglesianquirinacar jiltayañataquïpan. Cunapachatï jan uñt'at arunacat parlapjjäta ucqhajja, paniniqui jan ucajj quimsaniquiwa parlañapa, maynit maynita parlasa; uqhamarus mayniw khanañchañaparaqui ucanacan parlatanacapjja. Ucampis janitejj qhitis uca jan uñt'at arunaca khanañchirejj utjcchi ucqhajja, janicucha tantachasïwinacamanjja parlapcamti uca jan uñt'at arunacatjja, jan ucasti sapakat maynisa jupa pachpa parlaspan uqhamarac Diosampisa. Uqhamaraqui, cunapachatejj Diosat catokata arunaca parlapjjäta ucqhajja, panis quimsanis parlpan, ucatsti mayninacajj amuyt'apjjaracpan walti parli janicha ucjja. Ucampis Diosatejj mayni kont'atäsquiriru mä cunsa yatiychejja, ucajj sayt'aspan parlañataqui, nayrakat parlirïqui ucasti amuct'pan. Uqhamata take qhitinacatï Diosat catokapcta uca arunaca maynit maynit parlapjjañamataqui, takenis yatekañapataqui, amuyt'asiñapataquiraqui. Diosan arunacapa parlirinacajja take amuyupampiw parlañapa; Diosasti janiw alek ch'ajjwañ Diosäquiti, jan ucasti sumancaña Diosawa. Take iglesianacansa jilatanacarojj yatichatawa: “Warminacajj jan parlapjjpati cultonjja” sasa. Jupanacarojj janiw: “Parlapjjam” satäquiti. Jan ucasti warminacajj ist'asirïpjjañapawa cunjämtï Diosan arunacapajj sisqui uqhama. Cuns yatiñ munapjjchi ucqhajja, chachanacaparuw utan jisct'asipjjañapa. Mä warmin culton parlañapasti janiw sumäquiti. Jumanacajj yatipjjañamaraquiwa, Diosan arunacapajj janiw jumanacampi kalltasquiti, ni jumanacaquiraquis Diosan arunacapjja catokapctati. Maynitejj amuyaschi ch'amanïtapa Diosan arunacapa parlañatakejja, jan ucajj amuyaschi Kollan Ajayojj chuymaparu parljjayatapjja, yatiñaparaquiwa cuntejj kellkanipcsma ucajj Diosan camachipätapa. Janitejj catokañ muncchi ucqhajja, janiraquiw juparojj catokañäcaspati. Uqhamapï jilatanaca, jumanacajj Diosan arunacapa parlañarupun uscusipjjam. Maynitejj jan uñt'at arunaca parlañ munchejja, janiraqui jarc'apjjamti. Take cunsa sum lurapjjam maynit maynita.


Irpirinajax amtw rixt'asipki (Jamuqa: Marka Apnaqañ P'iqichirin uñt'ayata)\nMarka apnaqañ P’iqichirmp Yatichañ P’iqichirimpix yatiqañ utanakan jan ñanqhachir qullanak apnaqapxañapatakiw amtanak rixt’awiyapxi. Jeanine Áñez Jilïr Irpirix ukankawiyarakiwa. Jichhürux Ñanqhachir Qullanak Apnaqañtuq Sartasiñ Uruw uraqpachan amtata ukatw ukham jikisiwiyapxaraki.\nJilïr Irpirix kunjams ñanqhachir qullanak apnaqirinakax markasar jan walt’ayapxi ukxatw arsuwiyi. Anqa Markanakatw jan wali jaqinakax markasar jan walt’ayir jutapxi, “Mä markan ñanqhachir qull juk’amp apnaqapki ukjax uka markax jan walituquruw saraski” sasaw Jilîr Irpirix arsuwiyi.\n“Awiya Yalanx ñanqhachir qullanak apnaqirinakaw markanakx apanqawiyapxi. Marka apnaqir qutunakaruw qullqx churawiyapxi, sartasiñatakiw qullqx churawiyapxi” sasaw jilïr Irpirix arsuwiyi. Ñanqhachir qullanak apnaqirinakampit jan wali kukampit arxatasiñatakiw yaqhipax palla pallanakar markasanx jan walt’ayapxi sasaw Jilïr Irpirix arsuwiyi.\nWayna tawaqunakan ñanqhachir qullanakamp jan jan walt’apxañapatakix walikpin akham irpirinakpurax amtx wakt’ayapxtaxa sasaw sawiyi.\nYatiqañ Utanakanx akham mayacht’asisaw ñanqhachir qullanak jan apnaqapxañapatakix irnaqatäni; ñanqhachir qullanakampiw jiwañarus purt’assnawa sasaw Arturo Murillox arsuwiyi, jupax Marka Apnaqañ P’iqichirirakiwa.\nKunjams Marka Apnaqañ P’iqichirix irnaqi ukw tata Cárdenasax jach’acht’awiyaraki, jupax Yatichañ P’iqichirirakiwa. Markasan utjki uka yatiqirinakar chhijit jark’aqañatakiw jichhürux akham amtasipktha, utjäwinakan jan chhijix utjañapataki sasaw sawiyi./RAR